لەسەر ئازارشكێنێك، هۆشداری دەدرێتە هاوڵاتیان\nسەروەر ئەنوەر 08/06/2021 - 10:04 هەواڵ/تەندروستی\nد. زانا دزەیی - پسپۆڕی نەخۆشییەكانی هەناو بڵاویكردەوە: ڤۆلفاست چەندین زیانی هەیە وەك برین و ھەوكردن یان خوێنبەربوونی گەدە و دوازدەگرێ و گەڕاندنەوەی ئاوی زیادە بۆ ناو لەش و ئاوسانی لەش بە تایبەت لەوانەی سست بوونی دڵ و گورچیلەیان ھەیە چەندینی دیكە.\nڤۆڵفاست، تكایە ئاگاداریی لێكەوتە نەرێنییەكانی بن!\nبەر لە ماوەیەك نەخۆشێكی گەنجم بینیوە كە بۆ ماوەی سێ ھەفتە و بە شێوەیەكی بەردەوام ڕۆژانە سێ بۆ پێنج جار تۆزی (فەواڕ)ی دەرمانی ڤۆلفاستی بۆ ئازاری ددانی بەكارھێنابوو، كە ھاتە لام بە بێھێزیی و سەرسووڕانێكی زۆر و ڕشانەوەیەكی بەردەوام و سەرئێشە و ئازارێكی زۆری ماسوولكەكانی ھەبوو.\nدوای پشكنینی پێویستیی كلینیكیی و تاقیگەیی، بەداخەوە كەسەكە تووشی پەككەوتنی لەناكاو و كتوپڕی ھەردوو گورچیلەی بوو، پاشان دوای ناردنی بۆ پزیشكێكی تایبەتمەندیی ئەم بوارە، ھۆكارەكەی بۆ زۆر بەكارھێنانی ڤۆلفاست گەڕاندەوە كە نەخۆشەكە بە داخەوە بە شێوازێكی نازانستیی و بڕێكی زۆر و بێ گەڕانەوە بۆ پرسكردن بە پزیشك دەرمانەكەی بەكارھێنابوو.\nناوە زانستییەكەی (دایكلۆفیانك پۆتاسیۆم)ە، لە گرووپی دەرمانە ئازارشكێنە دژەھەوكەرەكانە و لە زاراوە پزیشكییەكەئ (گروپی NSAID)ە.\nدیارتریین لێكەوتە نەرێنییەكانی ڤۆڵفاست:\n-برین و ھەوكردن یان خوێنبەربوونی گەدە و دوازدەگرێ.\n-گەڕاندنەوەی ئاوی زیادە بۆ ناو لەش و ئاوسانی لەش بە تایبەت لەوانەی سست بوونی دڵ و گورچیلەیان ھەیە.\n-پەككەوتنی گورچیلەكان و چەندین لێكەوتەی تر.\nئەو كەسانە كێن كە نابێت بە ھیچ جۆرێك ڤۆڵفاست بەكاربێنن؟\n-ھەموو ئەو كەسانەی كە پەككەوتنی گورچیلەیان ھەیە\n-زۆربەی ھەرەزۆری ئەو كەسانەی كە پەككەوتنی درێژخایەنی\nماسوولكەكانی دڵیان ھەیە.\n-زۆربەی ئەو كەسانەی جەڵتەی دڵیان ھەیە.\n-زۆربەی ئەو كەسانەی كە پەككەوتنی جگەری تووند و درێژخایەنیان ھەیە.\n-ئەو كەسانەی كە برینی گەدە و دوانزەگرێیان ھەیە بەتایبەت ئەگەر حاڵەتەكە نوێ بێت (ئێستا یان لە ماوەیەكی كوورتی ڕابردوو).\n-بەشێكی بەرچاوی ئەو نەخۆشانەی كە نەخۆشیی (ڕەبۆ)یان ھەیە.\nبە شێوەیەكی گشتیی كەسانی بەتەمەن و خانمانی دووگیان، دەبێت لە بەكارھێنانی ڤۆڵفاست دووربن تەنھا لە ڕێگەی ڕاوێژ بە پزیشك دەبێت وەریگرن یان نا.\nتكایە ئەم دەرمانە دەرمانێكی بەربڵاوە و بەكارھێنەری زۆرە، دەرمانێكی كاریگەرە بۆ ئازارشكاندن، بەلام بەبێ ڕاوێژ بە پزیشك و دەرمانساز، بەكاری مەھێنە.\nد. زانا دزەیی - پسپۆڕی نەخۆشییەكانی هەناو


◄ Sonuç: Found 54, page 1 of 6 Items per page: 🗐 1 🗐 5 🗐 10 🗐 25 🗐 50 🗐 100\n📅 12-06-2019 - مەسرور بارزانی راسپێردرا بۆ پێکهێنانی کابینەی 9یەم Tarih ve olay\nباکووری کوردستان - پارێزەر ڕێزان ساریجە و نەورۆز [ Daha... 👁] ✖ ✖ 21 0 ✔ 99% ✍ H.B. 11-5-2019 9:13:06\n📝 بۆ کۆچی دوایی میر کامیران خەیری سەعدی بەگ، مەسرور بارزانی پرسەنامەیەکی سەرەخۆشی ئاراستەی خانەوادەی کۆچکردوو دەکات Belgeler\n📅 Da eklendi Jun 15 2020 7:10PM\nبەداخێکی زۆرەوە هەواڵی کۆچی دوایی میر کامیران خەیر [ Daha... 👁] ✖ ✖ 0 2 ✔ 99% ✍ B.J. 15-6-2020 19:10:24\n📝 پاش تێپەڕبوونی 100 رۆژ بەسەر دەستپێکردنی کارەکانی حکومەت مەسرور بارزانی، وتارێکی پێشکەش کرد Belgeler\n📅 Da eklendi Dec 8 2019 3:33PM\nبە ناوی خوای گەورە و میهرەبان هاووڵاتیانی خۆشەویس [ Daha... 👁] ✖ ✖ 0 2 ✔ 99% ✍ B.J. 8-12-2019 15:33:12\n📝 پرسەنامەی مەسرور بارزانی بۆ کۆچی دوایی پرۆفیسۆر عیزەدین مستەفا ڕەسول Belgeler\n📅 Da eklendi Oct 4 2019 10:20AM\nبەداخێکی زۆرەوە کۆچی دوایی نووسەر و رووناکبیری ناس [ Daha... 👁] ✖ ✖ 0 4 ✔ 99% ✍ J.O.E. 4-10-2019 10:20:24\n📝 پرسەنامەی مەسرور بارزانی بۆ کۆچی دوایی شێخ عوسمانی سیرێ Belgeler\n📅 Da eklendi Nov 22 2019 8:58PM\n👁 Bu başlık 940 defa görüntülendi\nبۆ بنەماڵەی بەڕێزی شێخ عوسمانی سیرێ بەداخەوە هەوا [ Daha... 👁] ✖ ✖ ✖ 0 1 ✔ 93% ✍ J.O.E. 22-11-2019 20:58:18\n📝 پیرۆزبایی مەسرور بارزانی بەبۆنەی 67 ساڵەی دامەزراندنی یەکێتی قوتابیانی کوردستان و یەکێتی لاوانی دیموکراتی کوردستان Belgeler\n📅 Da eklendi Feb 17 2020 8:00PM\n👁 Bu başlık 1,048 defa görüntülendi\nبە بۆنەی شەست و حەفت ساڵەی دامەزراندنی یەکێتی قوتا [ Daha... 👁] ✖ ✖ 0 2 ✔ 99% ✍ B.J. 17-2-2020 20:00:28\n📝 پەیامی مەسرور بارزانی بۆ یادی بۆردومانی قەڵادزێ Belgeler\n📅 Da eklendi Apr 24 2020 1:36PM\nلە ساڵڕۆژی بۆردومانکردنی شاری قەڵادزێ لە 24-04-197 [ Daha... 👁] ✖ ✖ 0 3 ✔ 99% ✍ J.O.E. 24-4-2020 13:36:10\n📝 پەیامی مەسرور بارزانی بە بۆنەی هاتنی جەژنی قوربانەوە Belgeler\n📅 Da eklendi Jul 30 2020 6:07PM\n👁 Bu başlık 604 defa görüntülendi\nمەسرور بارزانی، سەرۆکی حکومەتی هەرێمی کوردستان، بە [ Daha... 👁] ✖ ✖ 0 1 ✔ 97% ✍ J.O.E. 30-7-2020 18:07:17\n📝 دەقی پرسەنامەی مەسروور بارزانی، سەرۆکی حکومەتی هەرێمی کوردستان بۆ کۆسرەت رەسوول Belgeler\n📅 Da eklendi Jun 25 2020 7:03PM\nپرسەنامەیەک لە سەرۆکی حکومەتی هەرێمی کوردستانەوە [ Daha... 👁] ✖ ✖ 0 3 ✔ 99% ✍ R.F. 25-6-2020 19:03:51\n📝 دەقی گوتاری مەسرور بارزانی سەبارەت بە دۆخی داراییی هەرێمی کوردستان Belgeler\n📅 Da eklendi May 22 2020 9:53PM\nبەناوی خوای گەورە و میهرەبان هاووڵاتییانی خۆشەویس [ Daha... 👁] ✖ ✖ 0 2 ✔ 99% ✍ B.J. 22-5-2020 21:53:58


یەكڕیزی لە پێناوی حزب یان نیشتمان؟ – رۆژنامه‌ی خه‌بات\nیەكڕیزی بابەتێكی گرنگ و پەیوەستە بە ئەمڕۆ و سبەینێی كوردستان، بەڵام ئەوەی مایەی سەرنج و تێڕامانە، یەكڕیزی بووەتە كەرەستەیەكی حزبی بۆ هەندێ كات كە حزب بە پێویستی دەزانێ، یەكڕیزی چارەنووسسازە بەڵام كۆسپ و تەگەرەی بۆ دروست دەكرێت، هەلومەرجی ناوخۆیی رێگەی بۆ هۆكاری دەرەكی خۆشكردووە بە پێی ویستی خۆی مامەڵە لەگەڵ یەكڕیزی بكات، ئاشكرایە دەوڵەتانی دەوروبەر رۆڵی دیاریان لە تێكدانی یەكڕیزی هەیە، هەندێ جاریش ئەو دەوڵەتانە بەرژەوەندیی خۆیان لەوەدا دەبیننەوە، لێنەگەڕێن ئەو حزبەی بۆ دەستێوەردانی كوردستان هاوكاریانە بكەوێت، بەردەوام كار بۆ یەكڕیزیی ناوحزب دەكەن و رێگە لە پارچە پارچە بوونی دەگرن.\nدوای ئەوەی لە 16ی ئۆكتۆبەری 2017 هەوڵی تێكدانی یەكڕیزی درا، حزب بەرژەوەندیی خۆی لەگەڵ بەرژەوەندیی ئەو هێز و لایەنانەی خێریان بۆ كوردستان ناوێ تێكەڵ كرد، لە هەموویشی سەیرتر ئەوانەی خیانەتی 16ی ئۆكتۆبەریان كرد بڵێن پارتی یەكڕیزیی تێكداوە، بەڕاستی یەكڕیزی لە قەیرانێكی گەورە دایە.\nیەكێتی بە پێی كاتی پێویست باسی یەكڕیزی دەكات، لە رۆژانی 16ی ئۆكتۆبەر و دواتر، كاتێ فەرمانیان بۆ پێشمەرگە دەركرد لە هەموو سەنگەرەكان بكشێنەوە، سەیری دیمەنی رووداوەكانیان دەكرد، لە میدیاشەوە هاوكاری پەلاماردەران بوون، چاوەڕوانی گرتنی هەولێر و دهۆك بوون، نازانم كامەیان خۆی بۆ ئەوە حازركردبوو شەڕەفی خوێندنەوەی فاتیحای لەسەر پارتی پێببڕێ، لێ بەگشتی لە دوای 16ی ئۆكتۆبەرەوە، نەك هەر رۆڵی بینەریان هەبوو، بەڵكو لە حەشد بە پەلەتر بوون، لەم رۆژانە كەسێك نووسیبووی شەڕی پردێ داستان نەبوو، ئەوەی روویدا هەوڵی سەپاندنی یاسا بوو، بەڵام پارتی شارۆچكەی پردێی تۆپباران كرد.\nبۆیە نابێ یەكڕیزی ئامرازی حزب بێت، كەی ویستی تێكی بدات و كە بۆ بەرژەوەندیی حزب بەكەڵكی زانی باسی بكات، ئاخر بە سوك سەیركردنی یەكڕیزی بۆ پێش 16ی ئۆكتۆبەر دەگەڕێتەوە، كاتێ هەندێ لە بەرپرسانی یەكێتی وەك خۆی سەیری رێككەوتننامەی ستراتیژیی پارتی و یەكێتییان نەكرد، هەندێكیان لێرە و لەوێ توانجیان تێدەگرت و رایاندەگەیاند ئەو رێككەوتنە كۆتایی هاتووە، كەچی دوای قەباحەتی 16ی ئۆكتۆبەر و بەتایبەتیش بۆ پۆستی سەرۆك كۆمار، گەڕابوونەوە بۆ رێككەوتننامەی ستراتیژی و دەیانگوت بە پێی ئەو رێككەوتنە سەرۆك كۆمار بۆ ئێمەیە.\nپێم سەیرە هەندێ بەرپرس و میدیاكاری یەكێتی، لە كۆی سێ چوار رستەدا، هەم باسی یەكڕیزی و هەم هەڕەشەی ئەوە دەكەن ئەگەر یەكێتی وەك جاران لە حكوومەت شەریك نەبێ خەتەرە، ناكرێ پاراستنی یەكڕیزی بە مەرجی وەرگرتنی دەسكەوتی حزبی ببەسترێتەوە، نابێ یەكڕیزی بۆ بەرژەوەندیی حزبی بەكار بێت، ئەگەر یەكڕیزی لە پێناوی نیشتمان و بۆ تێپەڕاندنی قەیرانەكان نەبێت، پێویست ناكات بكرێتە بابەتی رۆژ بۆ داپۆشینی خیانەت و تۆمەتباركردنی بەرامبەر و چنینەوەی دەسكەوتی حزبی لەو نێوەدا، پێویستە لە دوای 16ی ئۆكتۆبەرەوە، جارێكی دی یەكڕیزی پێناسە بكرێتەوە.\nبابه‌تی پێشوو ئه‌نجامى هه‌ڵكۆڵینى شوێنه‌وارى حه‌وت وه‌رزى “قه‌سرى شه‌مامك” راگه‌یه‌نرا\nبابه‌تی دواتر ئەمڕۆ بە فەرمیی کۆتایی بە دانیشتنەکانی خولی چوارەمی پەرلەمان هات


پێشبینی بورجەکان بۆ ئەمڕۆ 27ی ئەیلول لە خەندان لایفەوە بخوێنەرەوە.\nخستنەروی پرۆژە و بیرۆکەی نوێ، دەبێتەهۆی سەرسامکردنی بەرپرسەکانت، لەهەموو رەفتارێکی خۆشەویستەکەت یان هاوبەشی ژیانت توڕەمەبە، پێویستە تێگەیشتن هەبێت، سیستمی خۆراکی تەندروست پەیڕەوبکە.\nئەمڕۆ پەستانێکی پیشەیی زۆرت لەسەرشانە، کەدەبێتەهۆی ئەوەی توشی دڵەڕاوکێ ببیت، پەیوەندی سۆزداری نوێ دێتەبەردەمت، ئەگەر کەسێکی دیکە لە ژیانتدا بونی نەبێت، بەڵام گرنگە بزانیت چۆن نزیک دەبنەوە لەیەکدی، ماندوبونی جەستەیی لە کاتی کارکردن کاریگەری نەرێنی لەسەر تەندروستیت هەیە.\nتوانایەکی باش هەیە بۆ ئەوەی روبەروی کێشەکان ببیتەوە، چونکە ئەزمونی باش هەیە، راستگۆیی و رونی لە گفتوگۆکردن وادەکات پەیوەندییەکی سۆزداری لەسەر بنەمای متمانە دروست بکەیت، رەنگە ئەمڕۆ هەواڵێکی خۆش ببیستیت.\nهەرگیز دوای ناکۆکی هاوپیشەکانت مەکەوە، هەمیشە بە ئارامی بمێنەرەوە، لەلایەنی سۆزدارییەوە پێویستە زیاتر سەرنج بدەیت و بایەخ بە بابەتە گرنگەکان بدەیت، نەک بابەتێک کە سودی نییە، هەوڵبدە خواردنی چەور مەخۆ.\nباشترە دەستوەرنەدەیتە هەموو کارێکەوە لەلایەنی پیشەییەوە، غیرەی زۆر بەرامبەر خۆشەویست و هاوبەشی ژیانت، بەهۆی نەبوونی متمانەوەیەوە و کاریگەری نەرێنی هەیە، وەرزشی بەیانیان یارمەتیدەرە بۆ نەهێشتنی رۆتین.\nلەلایەنی پیشەییەوە هەست بە وەڕسبون دەکەیت، هەربۆیە گرنگە گۆڕانکاری بکەیت، خاوەن کەسایەتییەکی هەستیاریت، ئەمەش وادەکات پەیوەندییەکی سۆزداری باش بنیاد بنێیت لەسەر بنەمای راستگۆیی، پێویستە کاتێک بۆ حەوانەوە تەرخان بکەیت.\nگرنگە وریابیت لەکاتی کارکردندا، سود لەو چانسانە ببینیت کە دێتە بەردەمت، بەڵام قوربانیدان هەندێک کات لە سۆزداریدا هۆکارێکە بۆ سەرکەوتنی پەیوەندییەکە، ئەگەر تەندروستیت باش نییە، سەردانی پزیشک بکە.\nواهەستدەکەیت کارەکانت هاوشێوەی پلان و خواستەکانت بەڕێوەناچێت لەلایەنی پیشەییەوە، باشترە گفتوگۆ لەگەڵ بەرپرسەکانت بکەیت، لەلایەنی سۆزدارییەوە بێ هیوا دەبیت، بەهۆی پشتیوانی نەکردنی هاوبەش و خۆشەویستی ژیانت، پێویستە ناکات بۆ هەموو بابەتێک خۆت توشی دڵەڕاوکێ بکەیت.\nروبەروی کێشەیەکی زۆر دەبیتەوە لەلایەنی پیشەییەوە ئەم ماوەیە، هەربۆیە دەبێت کەمێک گۆڕانکاری بکەیت، هەمیشە پشتیوانی خۆشەویستەکەت بکە لە قۆناغە هەستیارەکاندا، راهێنانی وەرزشی فەرامۆش مەکە و بە رێکی ئەنجامی بدە.\nپێویستە زۆر بە ئاگابیت لە شوێنی کارەکەت، چونکە کەسانێک ئیرەیی بە پێگەکەی تۆ دەبن، بە وشەی جوان و بەخشینی سۆز بە خۆشەویستەکەت یان هاوبەشی ژیانت وادەکات پەیوەندیتان چالاکتر بێت، هێندە قوربانی بە تەندروستی خۆتەوە مەدە و نابێت زۆر ماندووبیت.\nبە رەفتاری هەندێک لە هاوپیشەکانت توشی سەرسورمان دەبیت، چونکە گومان لە کارەکانت دەکەن، خۆشەویستەکەت یان هاوبەشی ژیانت لەپێناو تۆدا هەمو هەنگاوێک دەنێت، پشتیوانیت دەکات، رەنگە توشی هەندێک ئازاری جەستەیی ببیت، پێویستە وەرزش بکەیت.\nرەنگە توشی زۆر گرفتی دارایی ببیت لەلایەنی پیشەییەوە، ئەمەش وادەکات بەدوای چانسی باشتردا بگەڕێیت، بڕیارەکانت پێویستە بە راوێژی خۆشەویستەکەت بێت، بۆ ئەوەی پەیوەندیتان ئاڵۆز نەبێت، هێندە بۆ پاراستنی تەندروستیت پشت بە زانیارییەکانی ئینتەرنێت مەبەستە، پێویستە پزیشکت لەیادبێت.\nئه‌م بابه‌ته 42428 جار خوێنراوه‌ته‌وه


بە ڤیدیۆ؛ كۆمپانیای ئەپڵ سێ جۆری نوێی مۆبایل‌و كاتژمێرێكی نمایشكرد - پەرەگراف\nبە ڤیدیۆ؛ كۆمپانیای ئەپڵ سێ جۆری نوێی مۆبایل‌و كاتژمێرێكی نمایشكرد\nكۆمپانیای ئەپڵ نوێترین بەرهەمەكانی خۆی نمایشكرد كە لە سێ جۆری جیاوازی مۆبایل و كاتژمێرێكی زیرەك پێكهاتووە، بەوەش جارێكی دیكە سەرنجی ئاشقانی تەكنەلۆژیاو ئامێرە زیرەكەكانی بۆ خۆی ڕاكێشا.\nئەپڵ لە ئیڤێنتی ساڵانەی خۆیدا كە دوێنێ لە هۆڵی ستیڤ جۆبز لە ویلایەتی كالیفۆرنیای ئەمەریكا ئەنجامدرا، سێ مۆبایل‌و كاتژمێرێكی زیرەكی نمایشكرد كە هەریەكەیان خاوەنی تایبەتمەندی و سیستمی كاركردنی خۆیەتی و چەند جیاوازییەكیان تێدایە لەگەڵ بەرهەمەكانی پێشووی كۆمپانیاكە.\nمۆبایلەكان بریتین لە؛ ئایفۆن ئیكس ئێس، ئایفۆن ئێكس ئاڕ، ئایفۆن ئێكس ئێس ماكس كە بەزیرەكترین و گەورەترین مۆبایلەكانی ئایفۆن دادەنرێت و چەندین تایبەتمەندی تێدایە كە جیاوازە لە سەرجەم ئەو مۆبایلانەی لە بازاڕدا دەفرۆشرێن و سەرجەمیان لەم مانگەدا دەخرێنە بازاڕەوە.\nئایفۆن ئێكس ئێس ماكس بە شاشەیەكی ئێچ دی‌و قەبارەی 6.5 ئینج لە جۆری ئۆ ئێڵ ئی دی دروستكراوە، هەروەها بە سیستمی فەیس ئایدی كاردەكات كە بەراورد بە مۆبایلی ئایفۆن ئێكسی پێشوو خێراتر ڕوخساری خاوەنەكەی دەناسێتەوە.\nمۆبایلەكە سێ قەبارەی جیاوازی هەیە ئەوانیش 64 و 256 و 515 گێگابایتە، هەروەها دژە ئاوەو دەتوانرێت تا قوڵایی دوو مەتر و بۆ ماوەی 30 خولەك لە ئاودا دابنرێت.\nئایفۆن ئێكس ئێس ماكس بە ڕەنگەكانی زیوی و خۆڵەمێشی و ئاڵتونی بەرهەمهێنراوە و نرخەكەی لە هەزار و 99 دۆلاری ئەمەریكییەوە دەستپێدەكات.\nجۆری دووەمی مۆبایلە نوێیەكەی كۆمپانیای ئایفۆن، ئایفۆن ئێكس ئێسە كە سەرجەم تایبەتمەندیی سیستمەكانی وەك ئێكس ماكس وایە، بەڵام ئەم جۆرە شاشەكەی 5.8 ئینجە و ڕوونی وێنەكانی سەرڕووی شاشەكە كەمێك كەمترە بەراورد بە جۆرەكەی دیكە، ئەوەش وایكردووە نرخەكەی كەمێك هەرزانتر بێت و لە 999 دۆلارەوە دەستپێبكات.\nهەرچی ئایفۆن ئێكس ئاڕە دوو سیمكارتە و بە تایبەت بۆ بازاڕەكانی وڵاتی چین دروستكراوەو بۆ چەند كۆمپانیایەكی پەیوەندیكردنی ئەو وڵاتە كاردەكات، ئەمەش بۆ یەكەمجارە كۆمپانیای ئەپڵ ئایفۆنی دوو سیمكاریتی دروستبكات.\nشاشەی ئێكس ئاڕ 6.1 ئینجە و ڕوونی وێنەكانی كەمێك كەمترە بەراورد بە دوو جۆرەكەی دیكە، هەروەها لە بری دانانی شاشەی ئۆ ئێڵ ئی دی، سیستمی ئێڵ سی دی بۆ دانراوە.\nقەبارەكانی ئەم جۆرەیان 64 و 128 و 256 گێگابایتە، بە چەند ڕەنگێكی جیاوازیش دەخرێتە بازاڕەوە، كە بریتین لە؛ ڕەش، سپی، شین و زەرد و پەمەیی، نرخەكەشی لە 749 دۆلارەوە دەستپێدەكات.\nمۆبایلە نوێیەكانی ئایفۆن.\nسەبارەت بە كاتژمێرە زیرەكەكەی ئەپڵ كە بە ۆچ فۆر ناسراوە، قەبارەی شاشەكەی بەڕێژەی %30 لە بەرهەمی پێشوو گەورەتر كراوەو چەندین سیستمی نوێی تایبەت بە تەندروستی و پێوانەی دڵ و دیاریكردنی حاڵەتی جەڵتەی دڵی تێدایە.\nكاتژمێرەكە دژی ئاو و خوڵ و هەڵمە بە چەند شێوە و ڕەنگێكی جیاواز دەفرۆشرێت، نرخەكەشی لە 399 دۆلارەوە دەستپێدەكات.\nكاتژمێرە نوێیەكەی ئەپڵ.


Images tagged with #navid on instagram\n🕝 ساعت ٢:٣٠ شب.باز بيخوابي باز اسپرسو.سيستم نامنظم خواب ما از زمان دانشجوييً بوده و هست استرس مشروط شدن استرس افتادن دانشگاه نبود غول بود واسمون بعدش دومون افتاد نه بابا اسمش بلنده دانشگاه همه چي ب لطف دوستان و مراقبين حله .😂😉😂..پ ن : اسپرسو روبروي خونه باشه نعمته بخدا 🙋♂ ..نكته امشب ما :📜🎤.خدا هست هنوز：.. زندگی باور می‌خواهد، آن هم از جنس امید که اگر سختی راه به تو سیلی زد، یک نوای قلبی به تو بگوید: خدا هست هنوز...#اينستگرام #اهواز #نويد _جعفرپور #اهواز یا #خوزستان #شب #tea #١٨#ما _برگشتيم_دوباره#ايران #iran #navid #\nمامۆصا سالە لە عانی قسەی خۆش کردنا😂..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\n😢😢😢😢..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nسەیرکەن شاھۆ گرتویەتی بە تڕامپەوە..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nهەنار گیان مردن و ژیان بە دەست خۆمان نییە ڕۆژێک هەر ئەمرین..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nمیوانداری هەردو شاجوانی عێڕاقو كوردستان دەكا ئەڤین ئاسۆ..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nهاوڵاتیەک بە شعر گوزارشت لە ڕای خۆی دەکات لە خۆپیشاندانەکاندا..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\n#مجدد #ما #برگشتيم #..داستان جالب .📜. .ي روزي توي دامداري گاو پاش میشکنه دیگه نمی تونه بلند شه ، کشاورز دامپزشک میاره .دامپزشک میگه : ” اگه تا 3 روز گاو نتونه رو پاش وایسته گاو رو بکشید “گوسفند اینو میشنوه و میره پیش گاو میگه: “بلند شو بلند شو” گاو هیچ حرکتی نمیکنهروز دوم باز دوباره گوسفند بدو بدو میره پیش گاو میگه: ” بلند شو بلند شو رو پات بایست” باز گاو هر کاری میکنه نمیتونه وایسته رو پاش روز سوم دوباره گوسفند میره میگه: “سعی کن پاشی وگرنه امروز تموم بشه و نتونی رو پات وایسی دامپزشک گفته باید کشته شی ” گاو با هزار زور پا میشه..صبح روزبعد کشاورز میره در طویله و میبینه گاو رو پاش وایساده از خوشحالی بر میگرده میگه: ” گاو رو پاش وایساده ! جشن میگیریم …گوسفند رو قربونی كنید… “.نتیجه اخلاقی : خودتونو نخود هر آشی نکنید !...پ ن: مجدد شروع زبان خواندن... ..#اهواز #نويد _جعفرپور#خوزستان #اينستگرام #داستان #١٨#جنوب #ايران #navid #jafarpour #iran #ahvaz #.\nشاسوار لە کاتی کەباب فرۆشتن..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\n😂😂😂😂..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nسەیرکەن چێواز ئاسۆ زیڕەی کردوە لە ئەسپ..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nژنێکی باش شک نابەن..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nعاشقانه هاتون امشب قشنگشبتون خوش🍷🍷رويا نيست آن كه با تك تك سلولهاي بدنت حسش مي كني❤❤❤@navid_shamkhani #Navid _Shamkhani#shamkhani #navid ⚜#شمخانی #شمخاني ⚜⚜رويا را زندگي كنيم ⚜⚜Live your dream ⚜ New#iran #نويد _شمخانی#مشاور #بازاريابي #محصولات #ماركتينگ #خوزستان ی #نويد #طراحی _داخلی#صنایع _چوب#ايران #خرمشهر #معماري #manotoplus #برند #دكوراسيون _داخلي#اروند #تلگرام #دكوراسيون #اهواز #خوزستان #تهران #مشهد #آبادان #كيش\nرويا نيست آن كه با تك تك سلولهاي بدنت حسش مي كني❤❤❤@navid_shamkhani #Navid _Shamkhani#shamkhani #navid ⚜#شمخانی #شمخاني ⚜⚜رويا را زندگي كنيم ⚜⚜Live your dream ⚜ New#iran #نويد _شمخانی#مشاور #بازاريابي #محصولات #ماركتينگ #خوزستان ی #نويد #طراحی _داخلی#صنایع _چوب#ايران #خرمشهر #معماري #manotoplus #برند #دكوراسيون _داخلي#اروند #تلگرام #دكوراسيون #اهواز #خوزستان #تهران #مشهد #آبادان #كيش\nGracias por todo los momentos que teníamos juntos en nuestra viaje. Gracias por ser una gran persona. 💙--Bronzeando en las playitas de Puira, Perú. 🇵🇪 ---#peru #mancora #piura #vacaciones #navid #añonuevo #juntos #peru vian#german #beach #summer #coconut #blue #travelling #traveller #travelphotography #wanderlust ---I miss you.\nبەژدار بن ☺.@aso_shwani انترین پۆست لێرە ببینە•❤👇👇👇👇👇👇👇👇Follow👉@xoshiyakani_insta Follow👉@xoshiyakani_insta @xoshiyakani_insta 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemany #chamchamal\nسەیرکەن خۆشەویستەکەی ڕەوەز جەزا بۆ وازی لێ ھێناوە..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nFollow👉@chaaw_rashakam Follow👉@chaaw_rashakam Follow👉@chaaw_rashakam 🙋🙋\n#style #kurd #kurd ish #kurd istan#rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal * #sarp 🤡\nخـــــۆشــــــتریـــــــن گـــۆرانیــ .... 💜.c👻ivan.aya #sc :ivan.aya . < . .> add @safen__sport #سەیری پۆستەکانمان بکەن دلینام بەدلتان ئەبیت 🌷@clip_kurdy 🌹🌷🌹@clip_kurdy . 🌷@clip_kurdy . 🌷#تکایە کۆمینت بنوسن لەسەرتا دەستمان پێکردە وە #ozhin _nawzad#kurd _world#kurd _cafe#net tv #net gram #kurd istan #kurd #hawler #slemani #soran #dhok #navid #xabate #ozhen #ozhen #girl #boy . #sna #yarjan #miran #evin #net tv #net\nھونەری کوردی گایراوە فریاکەون ..snap Add bkan 👇🏻👇🏻bi7lakan .جوانترین پۆست لێرە ببینە•❤👇👇👇👇👇👇👇👇Follow👉@bi7lakan Follow👉@bi7lakan Follow👉@bi7lakan 🙋🙋✅✅✅✅✅✅✅✅#style #kurd #kurd ish #kurd istan #rudaw #kurd #navid #barzani #karkuk #kchana #turkey #bahar #iran #quran #islam #muslim #kapl #hawler #irbil #slemany #duhok #halabje #slemani #gn #gz #gm #ranya #kalar #shaqlawa #chamchamal\nسوپاس بۆ ناردنی ڤیدیۆیەکانتان ئێوەش ئەتوانن لە رێگای دایرێکتەوە ڤیدیۆیەکانتان بنێرن بە خۆشحالیەوە پۆستی دەکەینـ#navid #zardi #navid zardi #piroza


هەرێم لە ناو قەیرانێکی گەورەدایە! | KURDPLAT\nکوردپلات 2/10/2021 12:45:00 م ليست هناك تعليقات\nئایا بۆچی لەگەڵ عێراق گەیشتینە ئەو ئەنجامە، لێرەدا باسی لێوەناکەم، بەڵام ئەو ئالنگاری و هەڕەشە ناوەخۆی و دەرەکیانەی چاویان نەک تەنیا لە حکومەت بەڵکو قەوارەی هەرێمیش سورکردۆتەوە زۆر و جددین. کێ هۆکاری دروستبوونی ئەو ئالنگاری و هەڕەشانەن ئەوەش لێردا باس ناکەم، بەڵام ئەوەی دەمەوێ باسی بکەم ئەو بێ باکی و کەم تەرخەمیەی دەسەڵاتدار و بڕیار بەدەستانە، کە باش هەستی پێ دەکرێ و دەبینرێ!\nفشارە نا دەستوری و بێ ماناکانی هەندێ لایەنی عێراقی لە هەرێم و نیشاندانی بێمنەتی هەرێمیش یەک لە یەکیان خراپترن. ئایا کاتی ئەوە نەهاتووە کە ناوەندەکانی بڕیار، بەتایبەت هێزە سیاسیەکان هەڵوەستەیەک لە خۆمان بکەین؟\nبەلامەوە سەیرە هەندێ لە حزبە سیاسیەکانی کوردستان لە ململانێ ناوەخۆیەکان هەمیشە تاکتیکی چاوەڕوان نەکراو و سوپرایزیان هەبووە و هەیە، بەڵام لەبەرامبەر هەڕەشەکانی دەرەوە ئەوەندە دەستەوەستان و دەستەمۆن؟!\nهەرێمی کوردستان تەنیا کێشەی بودجەی نییە، تەنانەت ئەگەر بەرمیلێک نەوت بگاتە سەد دۆلاریش کێشەکە چارەسەر نابێ، چونکە گەرەنتی نییە تا سەر حکومەت بتوانێ بەو ڕێگایەدا بیفرۆشێ.\nبەرژەوەندییە تایبەتیەکان، لە حزبەوە بگرە تا دەسەڵاتدارەکان، کورتبینی و هەڵپەرستی دۆخەکەیان بەم ڕۆژە گەیاند. ئایا کاتی ئەوە نەهاتووە ستراتیژێکی نیشتمانی داڕێژینەوە، بۆ ئەوەی لانی کەم هەڕەشە و ئالنگاریەکان کەم بکەینەوە؟\nبەلاشمەوە سەیرە هەندێ لایەنی سەرەکی و ناسەرەکیش نایانەوێ لەم ڕۆژگارە سەختەشدا لێپرسراویێتیەکی نیشتیمانی هەڵگرن!\nهەندێ کەس خۆیان بەسەرۆک و سەرکردە دادەنێن، کەچی لە جیاتی لەخۆبوردویی و دەستبەرداربوونی ئەو هۆکارانەی وڵاتیان گەیاندە ئەمڕۆ لە هاوڵاتیەکی توندڕەوەی حزبی حزبیانەتر بیر دەکەنەوە و هەڵسوکەوت دەکەن!\nبەڵێ، قەیرانەکە زۆر لەوە گەورەترە کە دەبینرێ، نا دیدەگرتنی ئەو قەیرانە گەورەیە، نەهاتنە پێش بۆ دۆزینەوەی رێگای چارەسەر، دەستبەردارنەبوونی ئەو عەقلیەت و ئەو هەموو بەرژەوەندییە تایبەتیانە دەچێتە خانەی خیانەتی نیشتیمانی.\nقایل بوون بەو هەموو فشارە نادەستوریانەی لایەنە سیاسیەکانی عێراق مەترسیدارە و پشت بەستنیش بە هەناردەکردنی نەوت ئەگەر ئەمڕۆش نەبێ بۆ سبەی مەترسیدارترە، بۆیە ئەم وڵاتە پێویستی بە جولەیەکی سیاسی - دیبلۆماسی گەورە و یەک دەنگیەکی نیشتیمانی بیستراو هەیە.\nئەو خەمساردی و بێ باکیە تاکەی ئایا (بعد خراب البصرة) بە هۆش خۆمان دێینەوە و سەری پەنجەی خۆمان دەگەزین یان بەئاگادێینەوەیە؟


عه‌دنان كۆچه‌ر: قه‌دی زه‌یتونێكى شكاو. – WTARIKURD\nپه‌یوه‌ندییه ته‌له‌فۆنییه‌كه‌ى دۆناڵد ترامپ له‌گه‌ڵ ئه‌ردۆگان، هه‌روه‌ك لێدوانى وته‌بێژی وه‌زاره‌تى ده‌ره‌وه‌ى ئه‌مه‌ریكا بۆ كه‌ناڵى ئه‌لجه‌زیره ده‌رباره‌ى ره‌تكردنه‌وه‌ى ئه‌مه‌ریكا بۆ دروستكردنى ناوچه‌ى ئارام به قوڵایی (30) كیلۆمه‌تر له‌دیدارى نێوان تێله‌رسن‌و چاوش ئۆغلۆ، هه‌روه‌ها هه‌واڵه به‌په‌له‌كه‌ى ماڵپه‌ڕی (پۆلیتیكا)ی ئه‌مه‌ریكى ده‌رهه‌ق به‌كوژرانى دوو راوێژكارى سه‌ربازیی ئه‌مه‌ریكی به‌هۆى بۆردمانى فڕۆكه جه‌نگییه‌كانى توركیاوه، شه‌ڕى داسه‌پاوى توركیا به‌سه‌ر عه‌فریندا ده‌باته قۆناغێكى نوێوه، قۆناغێك كه ده‌شێت كێرڤى لوتبه‌رزى توركیا به‌ره‌و دابه‌زین ببات‌و هاوشێوه‌ى درعى فورات نه‌توانێت ئامانجه‌كانى خۆى بپێكێت، له‌كاتێكدا توركیا به‌ته‌واوى هێزى سه‌ربازی‌و ئابوورى‌و ئاینى خۆیه‌وه كار بۆ سه‌رخستنى ده‌كات.\nئه‌و جه‌نگه‌ى توركیا بۆ شكاندنى ووره‌و ئیراده‌ى رۆژئاوا به‌ڕێیخستووه، جه‌نگێكى یه‌كلاكه‌ره‌وه‌یه‌و به‌سه‌ركه‌وتنى ده‌شێت وه‌ك هێزێكى هه‌رێمیی سنورێك بۆ هه‌ژموونى ئه‌مه‌ریكاو روسیا‌و ئێران دابنێت، به نشوستى ئه‌و هه‌ڵمه‌ته‌ش ره‌نگه باجێكى گه‌وره بكه‌وێته ئه‌ستۆى توركیا‌و ئۆردۆگانه‌وه، چونكه ئاماده‌سازییه‌كانى توركیا بۆ ئه‌و جه‌نگه هه‌روا سه‌رپێی نییه، له‌ئاستى ناوخۆدا ئاكپارتى له‌رێی به‌كارخستنى ئاینه‌وه ده‌یهه‌وێت شه‌رعیه‌تێكى ئاینى‌و تایپێكى جه‌نگى پیرۆز به‌شه‌ڕه‌كه بدات‌و له‌و رێگه‌یه‌شه‌وه له زیاتر له (100) مزگه‌وتى توركیا رۆژى یه‌كه‌مى له‌شكركێشییه‌كه ده‌ست به‌دوعا به‌ره‌و ئاسمان بۆ سه‌ركه‌وتنى توركیا له‌خوا ده‌پاڕانه‌وه، ئه‌وه له‌كاتێكدا له‌رێی په‌یوه‌ندییه‌كانیان له‌گه‌ڵ هێڵى (ئیخوان موسلمین) به كورده‌كانیشه‌وه هه‌وڵى به‌ده‌ستهێنانى راى گشتى بۆ وێناكردنى جه‌نگه‌كه وه‌ك جه‌نگێكى پیرۆز ده‌ده‌ن، هه‌ر له‌ئاستى ناوخۆیی به‌پێی راپۆرتێك كه رۆژنامه‌نوسانى بێ سنوور بڵاویانكردۆته‌وه، ئاكپارتى كۆى دامه‌زراوه میدیاییه‌كانى توركیاى ناچاركردووه كه روماڵى ئه‌و جه‌نگه به‌و ئاراسته‌یه‌دا بكه‌ن كه له‌به‌رژه‌وه‌ندى توركیا بێ‌و شكست‌و پاشه‌كشه‌كان وه‌ك سه‌ركه‌وتن بۆ راى گشتى توركیا لێكبده‌نه‌وه، له‌رووى سه‌ربازیشه‌وه سه‌ربارى ئاماده‌سازییه‌كى گه‌وره‌ى سه‌ربازیی له‌و له‌شكركێشییه پشت به‌گروپه چه‌ته‌كانى پاشماوه‌ى نه‌سره‌و داعش‌و سوپاى ئازاد ده‌به‌ستێت، ئه‌و گروپانه‌ى له‌و جه‌نگه‌دا مورته‌زه‌قه‌ى توركیان (لیواى سوڵتان موراد ـ كه به‌شی هه‌ره زۆرى پێكهاته‌كه‌ى توركمانن‌و له‌ناوچه‌كانى حه‌له‌بن)ـ (فیرقه‌ى حه‌مزه ـ به‌شی زۆرى توركمانن‌و توركیا مه‌شق‌و راهێنانى پێكردوون)ـ (فه‌یله‌قی شام ـ كه له19 گروپ‌و رێكخراوى ئیسلامیی پێكهاتوون‌و ئیخوان موسلمینى سوریاش به‌شێكه له‌و هێزه)ـ (بزوتنه‌وه‌ى نوره‌دین زه‌نگی ـ گروپێكى تیرۆرستى مه‌ترسیدارن‌و به‌مناڵكوژ ناسراون)ـ (بزوتنه‌وه‌ى رزگاری شام ـكه پێكهاته سه‌ره‌كیه‌كه‌یان ئاراسته‌ى سه‌له‌فیه‌كانى ناو كۆمه‌ڵگه‌ى سورین)ـ (لیواى هه‌ڵۆكانى چیا ـ كه پێشتر به‌ره‌ى شۆڕشگێرانى سوریابوون)ـ (به‌ره‌ى شام‌و سوپای سه‌ركه‌وتنیش دوو هێزى دیكه‌ن)ـ كۆى ئه‌و هێزه چه‌ته‌و تیرۆرستانه له‌په‌لاماردانى عه‌فرین هاوشانى سوپاى توركی له‌هێرشدان، هه‌ربۆیه‌ش بۆ توركیا ئه‌و جه‌نگه ده‌شێت وه‌ك دوا جه‌نگ‌و هیواى ئۆردۆگان خۆى به‌یان بكات.\nله‌راستیدا گریمانه‌كانى سه‌ركه‌وتنى ئه‌و جه‌نگه بۆ توركیا ئه‌سته‌مه، چونكه سه‌ربارى وه‌رگۆڕانى خێرای هاوكێشه‌و دنیابینى نێوده‌وڵه‌تى، له‌وێ له‌و جوگرافیایه روبه‌ڕووى خۆڕاگری‌و نه‌به‌ردى راسته‌قینه‌ش ده‌بێته‌وه، به‌ڕێكه‌وت ئیمڕۆ له‌سۆسیال میدیا پوخته‌ى دیدارێكى مام جه‌لال له‌گه‌ڵ كه‌ناڵى (ئه‌بوزه‌بی) بڵاوكرابۆوه، له‌و دیداره‌دا ئه‌و ده‌مه‌ى پرسیار له‌سه‌ر هه‌نگاوه‌كانى پرۆسه‌ى ئازادى عێراق ده‌كه‌ن، پێشبینى مام بۆ كه‌وتنى سه‌دام ته‌نها مانگێك بووه، چونكه پێیوابووه هه‌ر له‌شكركێشییه‌ك رۆژانه هێزی بڕینى (20) كیلۆمه‌ترى هه‌بێت ده‌گاته ئامانج، خواستنى روئیاى مام‌و جێبه‌جێكردنى له‌سه‌ر له‌شكركێشیه‌كه‌ى توركیا، نیشانیده‌دات كه له‌سه‌ر ئه‌رزى واقیعیش سه‌ركه‌وتنى توركیا له به‌رامبه‌ر عه‌فرین مسۆگه‌ر نییه، چونكه ئه‌و قه‌ڵغانه‌ى سوپاى سوریاى دیموكراتى‌و یه‌په‌گه‌و یه‌په‌ژه له‌به‌رده‌م هێرشه‌كانیان داناوه، ره‌نگه له‌هه‌ر مۆدێلێك نزیكتر دوباره‌بوونه‌وه‌ى تایپی كۆبانى بێت، له‌و تایپه‌ى خاوه‌ن ماڵ ده‌بێته پاڵه‌وان‌و هێرشبه‌ریش دوا پیاڵه ژه‌هره‌كه‌ى خۆى نۆش ده‌كات.\nهاوكێشه هه‌رێمیی‌و نێوده‌وڵه‌تییه‌كانیش خێرا له‌گۆڕانن، نیگه‌رانیه‌كانى فه‌ره‌نسا‌و دوێنێش ئه‌ڵمانیا‌و پێشتریش میسر، هاتنه سه‌رخه‌تى ئه‌مه‌ریكا‌و دواجار ده‌نگۆى گۆڕانى روئیاى روسیاش ئه‌و گریمانه كراوانه‌ن كه ده‌شێت له‌رۆژانى داهاتوودا بیبینین، چونكه گۆڕانى دنیابینى ده‌وڵه‌تانى زلهێزیش جگه له‌به‌رژه‌وه‌ندى گرێدراوى پرسی دیكه‌شه، له‌راستیدا راى گشتى ئه‌وروپی‌و ئه‌مه‌ریكى واوێناى ئه‌زموونى رۆژئاواى كوردستان ده‌كه‌ن، كه مۆدێل‌و فۆڕمێكى سیاسیی مه‌زنه كه توانیویه‌تى نه‌ته‌وه‌و مه‌زهه‌ب‌و جیاوازى ره‌گه‌زیی تێپه‌ڕێنێ‌و هه‌مووان پێكه‌وه له‌ژێر یه‌ك ئاسماندا پێكه‌وه بژین، په‌لاماردانى ئه‌و مۆدێله له‌لایه‌ن توركیاو بێده‌نگى كۆمه‌ڵگاى نێوده‌وڵه‌تى كاتییه، چونكه میدیاى جیهانى دژ به‌و له‌شكركێشییه به‌رده‌وام خه‌ریكى زیندوكردنه‌وه‌ى یاده‌وه‌رى راى گشتییه تا ده‌وڵه‌تان ناچار بكرێن سنورێك بۆ سه‌ره‌ڕۆییه‌كانى ئه‌ردۆگان دابنرێت، دیوێكى دیكه‌ى وه‌رگۆڕانى هه‌ڵوێستى زلهێزان، ئه‌و كارته گوشارانه‌یه كه سوپاى سوریاى دیموكراتى ده‌توانێ تاقیان بكاته‌وه، هه‌ردوێنێش كه‌ناڵى عه‌ره‌بیه حه‌ده‌س له‌سه‌ر زارى گه‌وره به‌رپرسێكى ئه‌منى عێراقی بڵاویكرده‌وه كه پاشه‌كشه‌پێكردنى هێزه‌كانى سوپاى سوریاى دیموكراتى له(275) كیلۆمه‌تر ناوچانه‌ى كه كوردی نین، ده‌شێت ئاسایشی عێراق‌و ئاماده‌گى ئه‌مه‌ریكاش روبه‌ڕووى مه‌ترسی داعش بكاته‌وه، هه‌ربۆیه‌ش ئه‌و كارته ده‌شێت ره‌وتارى ئه‌مه‌ریكا به‌رامبه‌ر سه‌ركێشییه‌كانى توركیا بگۆڕێت.\nله‌كۆتایی 2014 له‌راپۆرتێكدا ژماره‌ى دار زه‌یتونه‌كانى عه‌فرین به (13) ملیۆن بنه‌دار ئه‌ژماركراوه، نوسه‌رێكى تورك پێیوایه لق‌و پۆپی ئه‌و زه‌یتوتانه ده‌بنه نوكى چه‌قۆیه‌كى تیژ بۆ سه‌ر دڵى مۆدێلی رۆژئاواو نوسه‌رێكى هۆڵه‌ندیش پێیوایه به دار زه‌یتونێكى قه‌مبورى توركی ئه‌و نه‌خشه‌یه ناسڕدرێته‌وه، ئێستا له‌به‌رامبه‌ر چڵه زه‌یتونه‌كه‌ى ئۆردۆگان هه‌ر هێنده به‌سه وتاره‌كه‌ى مایكڵ رۆبن بیرخۆمان بێنینه‌وه، كه له‌ژێر ناونیشانى (ئایا له‌سوریا كورد توركیا تێك ده‌شكێنن)، پێیوایه ده‌شێت ئه‌و سه‌ركێشیه‌ی ئه‌ردۆگان ره‌نگه توركیا گۆج‌و ئیفلیج بكات، ئه‌و په‌یامه له‌نامه‌كه‌ى بیرمه‌ند چۆمسكى‌و هاوه‌ڵانیشی به‌ته‌واوى ره‌نگیدابۆوه، له‌به‌رئه‌وه‌شه ئێستا گریمانه‌ى شكستى له‌شكركێشیه‌كه‌ى توركیا له‌هه‌موو كات زیاتر له‌به‌رده‌م فاكته‌ره ناوخۆیی‌و ده‌ره‌كییه‌كان له‌ئارادایه، ئه‌وه‌ى هه‌یه خۆڕاگری كوردانى رۆژئاواو سه‌ركێشی پترى ئه‌ردۆگانه، ئه‌وده‌م هه‌موومان ده‌بینین گره‌وه‌كه‌ى ئه‌ردۆگان كورت ده‌هێنێ‌و به لقی زه‌یتونه شكاوه‌كه‌ى خۆیه‌وه ده‌چێته‌وه كۆشك‌و خۆى ده‌كاته‌وه پاڵه‌وان.\nلوقمان مصطفا: پابەند نەبوون بە یاساکانی هاتوچۆوە بەردەوام گیانی ئازیزانمان دە چنێ.!


دەلیل جەمال - 17-09-2017 - 3776 جار خوێندراوەتەوە\nلەدۆخێکی ئاڵۆزو ناجێگیرو نائومێددا، بەرهەم ساڵح وەک کارەکتەرێکی دیاری سیاسی چ لەناوخۆ چ لە دەرەوە لیستێکی بەناوی (هاوپەیانی بۆ دیموکراسی و دادپەروەری) ڕاگەیاند کەمن ئەم لیستە بەکورتکراوەیی ناودەنێم(H.D.D)هەدەدە، ڕاستە لای تاکی کورد پرسیار گەلێکی زۆر دروست بوون و بەردەوام عەوداڵی وەڵامێکی دروستن،هەرلەنەمانی متمانە بە هەڵبژاردن و بەرنامەوکاری سیاسی ودروشم وهتد بەڕادەیەک کە ڕاستی وحەقیقەتیش بەناڕاست دەبینرێت،بەشێکی زۆری گومانی هاونیشتمانی لەجێی خۆیەتی، بۆ؟ چونکە چەندین بەڵێن ودروشمی پێ دراوەو جێبەجێ نەکراون، ئەزموون بەشێکە لەوانەی ڕۆژگار، بەڵام ئایا گومان و بێدەنگی و ترس دەمان بات بەرەو ئامانجی دیموکراسی یان دادپەروەری کۆمەڵایەتی؟ بێگومان نەخێر، بۆ وەڵامی ئەوپرسیارەی کە ئایا بەرهەم ساڵح مۆدێلێکی دیکەی سیاسەتە؟ ڕاموایە بەڵێ، ئەگەر سەیربکەین هەرلەسەرەتای ڕاگەیاندنی لیستەکەیەوە،ئەوەڕوونە کە عبوری ئایدۆلۆژیاو بازنەی حیزبوو ناوچە تێدەپەڕێنێت، بەومانایەی لەسەروو ئەم چەمکانەوە دووبارە هەوڵی داڕشتنەوەی هاوکێشەی سیاسی و ئابوری وکۆمەڵایەتی دەدات، لەچوارچێوەی هاوپەیمانی جا هاوپەیمانی لەدەرەوەی بیری تەسکی حیزبی بیری تەسکی ئایدۆلۆژی مەزهەبی ناوچەیی، لێرەوە مۆدێلێکی دیکەیە، هەرچەند دەکرێت مەکینەیەکی گەورەی ڕاگەیاندن لەچوارلاوە دەورەبدرێت، بەڵام پێموایە دواجار بەقازانجی بەرهەم ساڵح دەشکێتەوە، هەم کاریگەری کەسایەتی خۆی چ وەک حوکمڕان چ وەک سیاسەت،کە هەرگیز بەشێک نەبووە لەمێژووی شەرمەزاری، یان سوکایەتی، بەجۆرێک ئەوەی بەرهەم ساڵح جیادەکاتەوە، ئەوەیە بونیادی بەرنامەو ئەجندای لەسەر خراپەو دژایەتی بەرانبەرەکانی تەبەنی ناکات،کە پێموایە خاڵێکی ئیجابییە.\nلایەنێکی دیکەی ئەم مۆدێلە لەسیاسەت ئەوەیە کە لەدەرەوەی ئینشیقاق و جیابوونەوەی حیزبییە،ڕاستە کارەکتەرێکی دیاری ناو یەکێتی نیشتمانییە وبەشێکیش لە هاودیدانی لەو حیزبەن،بەڵام ئەو کارلەسەر نفوسی ناواقعی کادرناکات کە بێنە ناولیستەکەیەوە،هێندەی کاربۆ بەرنامەیەکی تۆکمەدەکات کەدەنگدەر بەجیاوازی بیری حیزبی ئایدۆلۆژی هتد پشتیوانی کرداری بەرنامەو پڕۆژەی لیستەکەبن.\nهەرچەند دەکرێت لەئایندەدا رووبەڕووی چەندین قسەو تۆمەت وبوختان ببنەوە،چونکە ئەم ڕیتمە لە ململانێ باوی لای هەندێک سیاسی شکست خواردووماوە.گرنگ پەیامی واقعیانەیە، کەمن پێموایە بەرهەم ساڵح بەشێکی زۆر لەگومان وبێمتمانەیی دەڕەوێنێتەوە،\nلایەنێکی دیکەی بەرهەم سالح ئەوەیە نەخۆی نەبەرنامەو نەهاودیدانی ناچنە شەڕی مێژووی دوێنێ و شەڕی خەباتی خەڵک وحیزبە ڕکابەرەکانی بەڵک و دەیەویت شەڕی دوێنێ بەکەرەستەی ئەمڕۆی سیاتەم وحوکمڕانی بکات، ڕکابەری بەرهەم سالح لەگەڵ سیستەمی گەندەلی تاڵانییە، ڕاماڵینی پیسخۆری وچەتەییە،کەدواجار هاوڵاتیش هەمان شەڕی لەپێشە،شەڕ بەواتای ململانێی مەدەنی،کەپێموایە لیرەوە بەرهەم ساڵح وهاولاتئ تەریب هاوشان بەیەک بۆئامانجی دیموکراسی ودادپەروەری هەنگاودەنێن.\nنوخبەیەکی سیاسی هەیە بەبێ جیاوازی ئێستا تەحەکوم بە سیاسەتی حیزبی وحوکمییەوە دەکەن کە مەسلەحەتی شەخسی گرێیداون،زۆرجار نازانی کامیان لەحیزبی(س)ەوکامیان لەحیزبی(ص)ە دەبێت ئەندام ولایەنگری حیزبەکان نەکەونە ژێرکاریگەری خیتابیکی نابەرپرسیارو ناواقعی، بەرهەم ساڵح پێموانییە بکەویتە ئەوبازنە داخراوەی مەسڵەحەت چیانەوە، دواجار بەرهەم سالح ئەوکارە دەکات کە هەموان بەجیاوازییەوە هەنگاوی بۆدەنێین\nلێرەوە مۆدێلێکی دیکە لەململانێش لەگەل خۆی دەهێنێت،کە هێشتا زووە تەفسیری دیکەی بۆبکەین،کە پێموایە لەگەڵ هاوڵاتیدا دەتوانرێت ئەم دۆخە تێپەڕێت تایپێکی دیکە چ لەسیاسەت چ لەحوکمرانی دێتە گۆڕێ.


حه‌مرین - راگه‌یه‌ندراوی ده‌فته‌ری سیاسیی ...\nراگه‌یه‌ندراوی ده‌فته‌ری سیاسیی ...\nراگه‌یه‌ندراوی ده‌فته‌ری سیاسیی حیزبی دێموكراتی كوردستانی ئێران\nبه‌بۆنه‌ی به‌ڕێوه‌چوونی حه‌وته‌مین پلینۆمی كومیته‌ی ناوه‌ندی\nبۆ ئاگاداری راده‌گه‌یه‌نین كومیته‌ی ناوه‌ندیی حیزبی دێموكراتی كوردستانی ئێران، هه‌ڵبژێراوی كۆنگره‌ی سێزده‌هه‌م، سه‌عات 9:30 پێشنیوه‌ڕۆی رۆژی سێ‌شه‌ممه، رێكه‌وتی 8ی خاكه‌لێوه‌ی ساڵی 1385ی هه‌تاوی، به‌رانبه‌ر به 28ی مارسی 2006ی زایینی، حه‌وته‌مین پلینۆمی خۆی به به‌شداریی ئه‌ندامانی ئه‌سڵی، جێگران‌و موشاویرانی كومیته‌ی ناوه‌ندی پێك هێنا‌و پاش دوو رۆژ كاری به‌رده‌وام، سه‌عات 8ی دوای‌نیوه‌ڕۆی رۆژی چوارشه‌ممه 9ی خاكه‌لێوه كۆتایی به كاره‌كانی خۆی هێنا. ...\nبۆ ئاگاداری راده‌گه‌یه‌نین كومیته‌ی ناوه‌ندیی حیزبی دێموكراتی كوردستانی ئێران، هه‌ڵبژێراوی كۆنگره‌ی سێزده‌هه‌م، سه‌عات 9:30 پێشنیوه‌ڕۆی رۆژی سێ‌شه‌ممه، رێكه‌وتی 8ی خاكه‌لێوه‌ی ساڵی 1385ی هه‌تاوی، به‌رانبه‌ر به 28ی مارسی 2006ی زایینی، حه‌وته‌مین پلینۆمی خۆی به به‌شداریی ئه‌ندامانی ئه‌سڵی، جێگران‌و موشاویرانی كومیته‌ی ناوه‌ندی پێك هێنا‌و پاش دوو رۆژ كاری به‌رده‌وام، سه‌عات 8ی دوای‌نیوه‌ڕۆی رۆژی چوارشه‌ممه 9ی خاكه‌لێوه كۆتایی به كاره‌كانی خۆی هێنا.\nپلینۆم به ده‌قیقه‌یه‌ك راوه‌ستان بۆ به‌رزڕاگرتنی یادی شه‌هیدان ده‌ستی به‌كار كرد‌و سه‌ره‌تا ده‌ستووری كار‌و به‌رنامه‌ی پلینۆم خرایه به‌رچاوی به‌شداران‌و به په‌سند گه‌یشتن. پاشان هاوڕێی به‌ڕێز‌و تێكۆشه‌ر كاك مسته‌فا هیجری سكرتێری گشتیی حیزبی دێموكراتی كوردستانی ئێران، راپۆرتێكی سیاسیی له لایه‌ن ده‌فته‌ری سیاسییه‌وه پێشكه‌شی پلینۆم كرد. ئه‌و راپۆرته كه مه‌سه‌له سیاسییه‌كانی پێوه‌ندیدار به ئێران‌و كوردستانی له‌خۆ گرتبوو، له لایه‌ن به‌شدارانی پلینۆمه‌وه كه‌وته به‌رباس‌و په‌سند كرا. له‌و راپۆرته‌دا ره‌وتی رووداوه‌كانی ئێران به‌تایبه‌ت دوای دیاریكرانی مه‌حموود ئه‌حمه‌دی‌نه‌ژاد وه‌ك سه‌رۆك كۆماری رێژیم‌و مه‌سه‌له‌ی یه‌كده‌ستكردنی ده‌زگای به‌ڕێوه‌به‌ریی رێژیم‌و پێشێلكردنی زیاتری ماف‌و ئازادییه‌كانی خه‌ڵكی ئێران‌و وه‌ڕێ‌خستنی شه‌پۆلێكی دیكه له سه‌ركوت‌و ئازار، كوشتن‌و زیندانی‌كردنی ئازادیخوازان‌و ناڕازییه‌كان، به وردی ئاماژه‌یان پێ‌كرابوو. هه‌ر له‌و پێوه‌ندییه‌دا ئه‌و راستییه‌ش خرابۆوه به‌رچاو كه سه‌ره‌ڕای توند‌وتیژی نواندنی رێژیم‌و ده‌زگا سه‌ركوتكه‌ره‌كانی، ئازادیخوازان‌و گه‌لانی ئێرانیش راشكاوانه‌تر‌و چاونه‌ترسانه‌تر درێژه‌یان به حه‌ره‌كه‌ته ئێعتیرازییه‌كانی خۆیان دا‌وه‌و جیددی‌تر كه‌وتوونه‌ته به‌ربه‌ره‌كانی له‌گه‌ڵ رێژیم‌و فشار‌و ئه‌شكه‌نجه، زیندانی‌كردن‌و كوشتاری ئازادیخوازان هه‌نگاوی پێ شل نه‌كردن.\nله‌و راپۆرته سیاسییه‌دا، زه‌قتربوونه‌وه‌ی كێشه‌ی ئه‌تۆمیی كۆماری ئیسلامی له‌گه‌ڵ كۆمه‌ڵگای جیهانی به‌گشتی‌و رۆژئاواییه‌كان به‌تایبه‌تی، به درێژی‌و به ته‌سه‌لی خرابۆوه به‌رباس‌و ئه‌گه‌ره‌كانی پێوه‌ندیدار به‌و مه‌سه‌له‌یه ئاماژه‌یان پێ‌كرابوو. له‌و پێوه‌ندییه‌دا‌و به ئه‌سپاردنی په‌روه‌نده‌ی ئه‌تۆمیی رێژیم به ئه‌نجومه‌نی ئاسایشی رێكخراوی نه‌ته‌وه یه‌كگرتووه‌كان، پلینۆم به‌رپرسایه‌تیی هه‌رچه‌شنه دژكرده‌وه‌یه‌كی جیهانی به دژی رێژیمی كۆماری ئیسلامیی ئێران كه ئاكامه‌كانی داوێنی خه‌ڵكی وڵاته‌كه‌مان بگرێته‌وه، خسته ئه‌ستۆی رێژیم كه به ماهییه‌تی ئاژاوه‌گێڕانه‌و ره‌فتاری سه‌ره‌ڕۆیانه‌ی بۆته مه‌ترسییه‌كی جیددی بۆسه‌ر ئاسایش‌و ئه‌منییه‌تی ناوچه‌و ته‌نانه‌ت جیهان.\nله به‌شێكی دیكه‌ی راپۆرته‌كه‌ی ده‌فته‌ری سیاسی‌دا ئاماژه به نه‌قشی كۆنگره‌ی نه‌ته‌وه‌كانی ئێرانی فیدراڵ كرابوو. له‌و باره‌وه پلینۆم به‌هێزتركردن‌و به‌رینتركردنه‌وه‌ی ئه‌و كۆنگره‌ی به پێویست زانی‌و له‌و بڕوایه‌دا بوو كه كۆنگره‌ی نه‌ته‌وه‌كانی ئێرانی فیدراڵ، ئه‌گه‌ر حیمایه‌ت‌و پشتیوانیی لـێ بكرێ، ده‌توانێ وه‌ك ئاڵترناتیڤێكی له‌بار بۆ رێژیم خۆی ده‌ربخا.\nپلینۆم له پێوه‌ندی له‌گه‌ڵ ئه‌و به‌شه له راپۆرتی ده‌فته‌ری سیاسی‌دا كه پێوه‌ندیی به رێكخراوه سیاسییه‌كانی ئێرانییوه هه‌بوو، دیالۆگ له‌گه‌ڵ سه‌رجه‌م ئه‌و هێزانه‌ی به كارێكی پێویست‌و به‌سوود دانا بۆ ئه‌وه‌ی بتوانن زیاتر لێك نزیك ببنه‌وه، به‌ڵام راده‌ی هاوكاریی حیزبی دێموكراتی كوردستانی ئێران له‌گه‌ڵ هه‌ركام له‌و هێزانه به چۆنیه‌تیی باوه‌ڕیان به دێموكراسی‌و دابینبوونی مافی نه‌ته‌وایه‌تیی نه‌ته‌وه‌كانی ئێرانی‌و مافی نه‌ته‌وایه‌تیی كورد له ئێران به‌سته‌وه.\nله به‌شێكی دیكه‌ی راپۆرتی ده‌فته‌ری سیاسی بۆ پلینۆمدا، هه‌وڵه‌كانی حیزب بۆ پێكهێنانی به‌ره یان ئیتلافێك له نێوان هێزه سیاسییه‌كانی كوردستانی ئێران‌و ئاكامی ئه‌و هه‌وڵانه به‌وردی كه‌وتبۆوه به‌رباس. پلینۆم له‌و پێوه‌ندییه‌دا هه‌وڵه‌كانی ده‌فته‌ری سیاسیی ته‌ئیید كرد‌و جارێكی دیكه پێی له‌سه‌ر درێژه‌ی ئه‌و هه‌وڵانه داگرته‌وه‌و پێویستیی هاوكاریی زیاتری له نێوان هێزه سیاسییه‌كانی كوردستانی ئێران ده‌ستنیشان كرد.\nله به‌شێكی دیكه‌ی راپۆرتی ده‌فته‌ری سیاسی‌دا ئاماژه به پێكهێنانی ئه‌نجومه‌نی دیفاع له زیندانییه سیاسییه‌كان‌و له‌قاودانی پێشێلكرانی مافی مرۆڤ له كوردستاندا كرابوو. پلینۆم ئه‌و هه‌نگاوه‌ی به كارێكی به‌جێ‌و پێویست دانا‌و له‌سه‌ر پێویستیی پێكهاتنه‌كه‌ی پێی داگرته‌وه.\nله راپۆرتی ده‌فته‌ری سیاسی بۆ پلینۆمی حه‌وته‌مدا، پێوه‌ندیی حیزبی دێموكرات له‌گه‌ڵ هێزه سیاسییه‌كانی كوردستان له هه‌موو پارچه‌كانی كوردستان خرابۆوه به‌رباس. له‌و باره‌وه پلینۆم وێڕای ته‌ئییدی هه‌وڵه‌كانی ده‌فته‌ری سیاسی، پێی له‌سه‌ر پێویستیی گه‌شه‌پێدانی ئه‌و پێوه‌ندییانه داگرته‌وه.\nله به‌شێكی دیكه‌ی كاری پلینۆمدا، به له‌به‌رچاوگرتنی لێكدانه‌وه‌ی سیاسیی پلینۆم، ئه‌ركه‌كای حیزب له‌و هه‌لومه‌رجه‌دا ده‌ستنیشان كران‌و پێویستیی تێكۆشانی زیاتر‌و چالاكتربوونی حیزب له هه‌موو بواره‌كان به‌تایبه‌تی له بواری كاری ته‌شكیلاتی‌و رێكخستن، دیپلۆماسی، ته‌بلیغاتی‌و ئامووزش‌و راهێناندا پێی له‌سه‌ر داگیرا. پلینۆم له‌م باره‌وه ده‌فته‌ری سیاسیی راسپارد كه بۆ به ئه‌نجام گه‌یاندنی ئه‌ركه‌كان‌و چالاكتربوون له‌و بوارانه‌دا له‌گه‌ڵ ئورگانه‌كانی پێوه‌ندیدار به‌رنامه‌ی زه‌مانبه‌ندی دابڕێژێ‌و ئاكامه‌كانی ئه‌و هه‌وڵانه تاقیب بكا.\nپلینۆم له به‌شی كۆتایی كاره‌كانی خۆی‌دا، له‌و نووسراو‌و بابه‌تانه دوا كه به‌ناوی خوازراوه‌وه له‌سه‌ر سایته‌كان دانراون‌و له‌واندا درۆ‌و چه‌واشه‌كاری به‌رانبه‌ر به حیزب‌و رێبه‌رایه‌تی كراون. به‌شدارانی پلینۆم به تێكڕای ده‌نگ ئه‌م كاره‌یان به توندی مه‌حكووم كرد‌و به كرده‌وه‌یه‌كیان دانا كه له خزمه‌ت سیاسه‌ت‌و پیلانی دوژمنانی بزووتنه‌وه‌ی كورد‌و حیزبی دێموكراتی كوردستانی ئێران دایه.\nپلینۆم پاش به ئه‌نجام گه‌یاندنی به‌رنامه‌و ده‌ستووری كاری پلینۆم سه‌عات 8ی دوای‌نیوه‌ڕۆی چوارشه‌ممه، 9ی خاكه‌لێوه كۆتایی به‌كاره‌كانی هێنا.\nده‌فته‌ری سیاسیی حیزبی دێموكراتی كوردستانی ئێران\n10/1/ 1385 (30/3/2006)


عه‌لی باپیر:لەو کاتەوەی هەرێمی كوردستان سەرۆکی نەماوە سەرمان سوک و حەساوەیە\nعه‌لی باپیر:لەو کاتەوەی هەرێمی كوردستان سەرۆکی نەماوە سەرمان سوک و حەساوەیە\nعه‌لی باپیر ئه‌میری كۆمه‌ڵی ئیسلامی كوردستان له‌میانی وتووێژێكدا له‌گه‌ڵ به‌شی كوردی ده‌نگی ئه‌مریكا باسی له‌بارودۆخی ئێستای هه‌رێمی كوردستان كرد و وتی"له‌دوای (١٦)ئۆكتۆبه‌ره‌وه به‌ڵایه‌كی گه‌وره به‌سه‌ر كوردستاندا هات،كه نیوه‌ی خاكی كوردستان له‌ژێرده‌ستی كورددا نه‌ما،ئه‌گه‌ر په‌رله‌مانمان په‌رله‌ما بووایه،حكومه‌تمان حكومه‌ت بوایه،ده‌سه‌ڵاتی دادوه‌ریمان هه‌بوایه ئه‌وكاته نه‌یده‌هێشت شه‌خسێك له حیزبێك بڕیارێكی له‌وجۆره(بڕیاری ڕیفراندۆم) بدات و وڵاتمان به‌وده‌رده بچوایه."\n"پارتی وتی ته‌وه‌كه‌ل عه‌له‌ڵڵا ڕیفراندۆم ده‌كه‌ین"\nعه‌لی باپیر باسی له گفتوگۆیه‌كی كۆبونه‌وه‌یه‌كی سێ قۆڵی حیزبی كرد و وتی"له ١٢-٩ واته ١٣ ڕۆژ پێش ئه‌نجامدانی ڕیفراندۆم له كۆبونه‌وه‌یه‌كی سێ قۆڵیدا(پارتی،یه‌كێتی،كۆمه‌ڵ ئیسلامی)بوین من ڕومكرده هه‌ردوو حیزبه‌كه و پێم وتن ئایا بنه‌مایه‌ك هه‌یه ئێوه پشتی پێ ببه‌ستن بۆ ئه‌نجامدانی ڕیفراندۆم یه‌كێك له‌وانه كه ئه‌ندامی مه‌كته‌بی سیاسی پارتی دیموكراتی كوردستانه وتی"وه‌ڵا مامۆستا ئێمه ته‌وه‌كه‌ل عه‌له‌ئه‌ڵڵا ڕیفراندۆم ده‌كه‌ین)منیش وتم جا ته‌وه‌كه‌ل عه‌له‌ئه‌ڵڵا من باشتری لێده‌زانم ئه‌وه ئیختساسی منه و من له ئێوه شاره‌زاترم هه‌تا دكتۆر ڕۆژ وتی ئه‌شهه‌د و ڕاسته مامۆستا باشتری لێده‌زانێت."\nئه‌میری كۆمه‌ڵی ئیسلامی ئاماده‌نه‌بوو ناوی ئه‌و ئه‌ندام مه‌كته‌ب سیاسیه‌ی پارتی دیموكراتی كوردستان بهێنێت به‌ڵام وتی"حه‌ز ناكه‌م ناوی بهێنم به‌ڵام وه‌فده‌كه‌ی پارتی،كاك دكتۆر ڕۆژ بوو،كاك فازیل میرانی،كاك ئازاد به‌رواری،كاك ڕێبوار وه‌هه‌روه‌ها كاك دڵشاد شه‌هاب بوو،یه‌كێك له‌و به‌ڕێزانه‌بوو وای وت كه ئه‌ندامی مه‌كته‌بی سیاسیه،به‌ڵام وه‌فدی پارتی كه بێده‌نگ بوون له‌و قسه‌یه واته پارتی هه‌مووی پێی وابوه ته‌وه‌كه‌ل عه‌له‌ئه‌ڵڵا ڕیفراندۆم ده‌كرێت ئه‌گه‌رنا یه‌كێكیان نه‌یانوت وانیه،وه قسه‌كانی كاك مه‌سعود كه ده‌یوت دواتر بڵێن ئه‌و كابرایه سواری سه‌ری خۆی بوه،یا ڕێی لێتێكچووه به‌ڵگه‌ی ئه‌وه‌بوو هه‌موو پارتی له‌گه‌ڵ ئه‌نجامدانی ڕیفراندۆمدا نه‌بوون."\nعه‌لی باپیر بڕیاری ئه‌نجامدانی ڕیفراندۆمی به بڕیارێكی شه‌خسی ناوبرد و وتی"بڕیاری ئه‌نجامدانی ڕیفراندۆم به‌شه‌خسی دراوه و به‌حیزبی كرا دواتر ویسترا ئه‌و بڕیاره بكرێته ماڵ به‌سه‌ر هه‌موو لایه‌نه سیاسیه‌كان به‌ڵام كۆمه‌ڵی ئیسلامی و بزوتنه‌وه‌ی گۆڕان ڕێگربوون،ده‌نا خه‌ڵكێكی دیكه وه‌گه‌ڵ كه‌وتن من با ئه‌و وشه‌یه نه‌ڵێم ڕه‌گه‌ڵ كه‌وتن چونكه ڕه‌نگه خه‌ڵكێك دڵی پێی ناڕه‌حه‌ت بێت،گرنگ ئه‌وه‌یه خه‌ڵكێك چون له‌گه‌ڵ ئه‌و بابه‌ته جا پێم وایه قه‌ناعه‌تیشیان پێی نه‌بوو."\nهه‌روه‌ها ئاماژه‌ی به هه‌ڵكردنی ئاڵای كوردستان له كه‌ركوك كرد كه به‌وته‌ی ئه‌میری كۆمه‌ڵی ئیسلامی ئه‌وه‌ش بڕیارێكی شه‌خسی بووه و وتی"جا ئه‌وه له بابه‌تی هه‌ڵكردنی ئاڵاكه‌ی كوردستانیش هه‌روایان كرد،من وه‌فدێكی باڵای پارتی و یه‌كێتیم پێكه‌وه بینی كه به‌ڕێز كاك مه‌لا به‌ختیاریشی تێدا بوو پێم وتن كاكه كه‌ی ئێستا كاتی ئه‌وه بوو؟! ئه‌وه به بڕیاری كێ بوو هه‌ڵكردنی ئه‌و ئاڵایه؟!هه‌ردوو وه‌فده‌كه وتیان كه‌س ئاگای لێ نه‌بوه وتویانه مه‌زاج و بڕیاری شه‌خسێك بوو جا منیش لێم پرسین كاكه وڵات به‌مه‌زاج ده‌ڕوات به‌ڕێوه؟!ڕیفراندۆم سه‌ری هه‌رێمی خوارد نه‌ك ده‌وڵه‌تمان ڕانه‌گه‌یاند به‌ڵكو سه‌ری ئه‌و هه‌رێمه‌ی هه‌شمان بوو خواردی و له‌سه‌ری قه‌رزاریش بوینه‌وه."\n"ئاڵا هه‌ڵگرانی ڕفراندۆم هه‌ڵه‌یان كرد"\nله‌به‌شێكی تری قسه‌كانیدا عه‌لی باپیر كۆمه‌ڵی ئیسلامی باسی له پڕۆژه‌ی كاری هاوبه‌شی حیزبه ئیسلامیه‌كان كرد و وتی"ویستمان له‌سه‌ر ڕیفراندۆم هاوهه‌ڵوێست بین من خۆم به‌شه‌خسی داوام له‌یه‌كگرتووی ئیسلامی كرد كه ڕێگا ڕاسته‌كه ئه‌وه‌یه له‌م كاته‌دا ڕیفراندۆم زیانی بۆ خه‌ڵك و كوردستان هه‌یه به‌ڵام ئه‌وانس وتیان ئه‌وه ڕه‌ئی ئێمه‌یه."\nئه‌میری كۆمه‌ڵی ئیسلامی پشتگیری كردنی ڕیفراندۆمی به‌هه‌ڵه ناوبرد و وتی"یه‌كگرتووی ئیسلامیه یان یه‌كێتی یاخود پارتی ئه‌وانه‌ی ئاڵا به‌ده‌ستی ڕیفراندۆم بوون ئه‌گه‌ر ئێستاش دانی پێدانه‌نێن كه‌هه‌ڵه‌یان كردووه،هه‌رچه‌نده دانی پێدابنێین یاخود نا یه‌كسانه چونكه هه‌موو خه‌ڵك ده‌زانێت كه‌هه‌ڵه‌بوون،به‌ڵام خۆ هه‌موو كه‌سیش ناتوانێت دان به‌هه‌ڵه‌ی خۆیدا بنێت دان به‌هه‌ڵه‌دا نان ئازایه‌تی و بوێری ده‌وێت."\nله‌وه‌ڵامی ئه‌و پرسیاره‌ی ئه‌گه‌ر ڕیفراندۆم بڕیاری شه‌خسی بوو وه هه‌موو ئه‌و ده‌رئه‌نجامانه‌ی هه‌بوو وه هه‌ڵه‌ش بوو! بۆچی كۆمه‌ڵی ئیسلامی له‌ڕۆژێك پێش ڕیفراندۆم ڕایگه‌یاند ده‌نگمان (به‌ڵێ)یه و مامۆستا عه‌لی باپیریش ده‌نگی به‌به‌ڵێ دا؟ عه‌لی باپیر وتی"نه‌خێرمان بۆ ڕیفراندۆم بوو وه به‌ڵێمان بۆ ده‌وڵه‌تی سه‌ربه‌خۆی كورد بوو چونكه ئه‌وه مافی میلله‌ته‌كه‌مانه ئه‌وه دوو شتی جیاوازه،هه‌تا من ئه‌و قسه‌یه‌م به پارتی و یه‌كێتی له‌كۆبونه‌وه وت"كه ده‌نگمان بۆ ده‌وڵه‌تی سه‌ربه‌خۆیه نه‌خێرمان بۆ ڕیفراندۆمه و دوو مانگ له‌مه‌و پێش(پێش ڕیفراندۆم) ئه‌نجومه‌نی سیاسی كۆمه‌ڵی ئیسلامی بڕیاری ده‌نگی به‌ڵێی بۆ ده‌وڵه‌تی سه‌ربه‌خۆی كوردستان دا."\n"(١٦)ی ئۆكتۆبه‌ر خیانه‌ت بوو؟"\nعه‌لی باپیر ده‌رباره‌ی ڕوداوه‌كانی(١٦)ی ئۆكتۆبه‌ر و كاردانه‌وه‌كانیش ده‌ڵێت"بۆ ئه‌وه‌ی ده‌وترێت له(١٦)ی ئۆكتۆبه‌ر خیانه‌ت كراوه یاخود نا ده‌بێت لیژنه‌یه‌كی بێ لایه‌نی پڕۆفیشناڵ پێكبهێنرێت به‌ڵم ده‌بێت ئێو لیژنه‌یه هیچ ئه‌ندامێكی پارتی و یه‌كێتی تێدا نه‌بێت،هه‌رچه‌نده ئه‌وه‌ی كه ڕۆژێك پێشتر پێشتر بینرا ئه‌وه‌بوو هه‌ردوو لایه‌نه‌كه(یه‌كێتی و پارتی)له دوكان كۆبونه‌وه‌یه‌كیان ئه‌نجامدا و بۆ شه‌وه‌كه‌ی ئه‌وه ڕویدا كه‌بینیمان،ئه‌وه‌ی جێی پرسیاره ئه‌وه‌یه ئایا یه‌كێتی تاك لایه‌نه ئه‌وه‌ی كردوه؟!باشه ئه‌گه‌ر تاك لایه‌نه كردویه‌تی ئه‌ی پارتی بۆ شه‌نگالی چۆڵكرد؟!مه‌به‌ستم ئه‌وه‌یه بڵێم ئه‌گه‌ر ئه‌وه‌ی یه‌كێتی به‌وشێوه‌یه هه‌ڵبسه‌نگێرێت و بڵێن خیانه‌ته ئه‌ی پارتی بۆ وای له شه‌نگال كرد و چیه؟."\nته‌وه‌رێكی تری گفتۆگۆكه‌ی به‌شی كوردی ده‌نگی ئه‌مریكا له‌گه‌ڵ ئه‌میری كۆمه‌ڵی ئیسلامی تایبه‌ت بوو به كێشه‌ی لایه‌نه سیاسیه‌كانی هه‌رێم،عه‌لی باپیر وتی"قسه كراوه و كۆبونه‌وه‌ی دوو قۆڵیش كراوه بۆ ئه‌وه‌ی به‌زوترین كات كۆبونه‌وه‌ی لایه‌نه‌كان بۆ چاره‌سه‌ركردنی كێشه‌كان ده‌ست پێبكاته‌وه وه‌ده‌بێت به‌رنامه دابنرێت بۆ ئه‌وه‌ی كێشه‌كان له‌گه‌ڵ به‌غداد چاره‌سه‌ربكرێن و نابێت وه‌ك جاران حیزبێك یان دووان بڕیاربده‌ن ده‌بێت به‌ته‌واوی شێوه‌ی حكومڕانی و بیركردنه‌وه‌كان بگۆڕدرێن به‌جۆرێك نه‌ك ئه‌وه‌ی بڵێن له‌كوێ پسا له‌وێ ده‌یبه‌ستینه‌وه،ئێمه وه‌ك خۆمان،وه وه‌ك شه‌خسی خۆشم ئه‌وه قبوڵ ناكه‌ین،شێوازی حكومڕانی و بیركردنه‌وه و بڕیاردانی ئه‌وان سه‌ریان به‌م شوێنه گه‌یاندین ئه‌گه‌ر هه‌ربه‌رده‌وام بن سه‌رمان به‌شوێنی خراپتریشدا ده‌گات"\nعه‌لی باپیر ده‌رباره‌ی پێكهێنانی حكومه‌تی ڕزگاری نیشتمانی وتی"ئه‌م حكومه‌ته سه‌ركه‌وتوو نه‌بووه نه‌یتوانیووه له‌گه‌ڵ فرۆشتنی ئه‌و هه‌موو نه‌وته‌دا موچه بداته فه‌رمانبه‌ران كه ئه‌وه ساده‌ترین كاره كه بیكات چ جای خزمه‌تگوزارییه‌كانی تر!بۆیه پێویسته ئه‌م حكومه‌ته به‌زوترین كات گۆڕانكاری گه‌وره‌ی تێدابكرێت كه له ئاست خواسته‌كانی ئه‌م قۆناغه بێت ئیتر له‌ژێر ناوی هه‌رجۆره حكومه‌تێكدا بێت نه‌ك بڵێن ئه‌وه په‌رله‌مانمان كارا كرده‌وه ئیتر ته‌واو سبه‌ی هه‌ركه‌س ڕقی هه‌ستا ده‌رگاكه‌ی گاڵه بدات یا حكومه‌تی وامان بۆچیه كه وه‌زیره‌كانی به‌بڕیاری حیزبی ده‌ربكرێن و بنێردرێنه‌وه،ئه‌م كاربه‌ده‌ستانه‌ی ئێمه ئه‌وه‌نده به‌ڵایان به‌سه‌ر ئه‌م میلله‌ته و خۆشیاندا هێناوه كه‌ده‌رسی لێوه‌ربگه‌ن."\nئه‌میری كۆمه‌ڵی ئیسلامی له‌باره‌ی ئه‌و لایه‌نانه‌ی به‌شدار ده‌بن له پێكهێنانی حكومه‌تی ڕزگاری نیشتمانی وتی"پێكهێنانی حكومه‌ت یا چاكسازی كردن تێیدا پێویستی به‌هه‌موو لایه‌نه‌كانه به پارتی و یه‌كێتیشه‌وه ئێمه نابێت هه‌ڵه‌ی پێشووی پارتی و یه‌كێتی دوباره بكه‌ینه‌وه كه لایه‌نه‌كان په‌راوێز بخه‌ین."\nده‌رباره‌ی پۆستی سه‌رۆكی هه‌رێم عەلی باپیر خۆشحاڵی خۆی دەربڕی لە بەرامبەر وازهێنانی مەسعود بارزانی لە پۆستی سەرۆکی هەرێمی کوردستان و گوتی من پێم وایه كه ئێستا هه‌رێم سه‌رۆكی نیه جیاوازی نیه له‌گه‌ڵ پێشتر كه هه‌رێم سه‌رۆكی هه‌بوو،به‌پێچه‌وانه‌وه ئه‌وكاته به‌ڕێز كاك مه‌سعود سه‌رۆكی هه‌رێم بوو كۆمه‌ڵێك بڕیاری ده‌دا كه بڕیاره‌كان به‌سه‌ر هه‌موماندا ده‌شكانه‌وه،ئێستا كه كه‌سێك نیه له‌و پۆسته‌دا ئه‌و بڕیارانه ده‌ربكات مانای ئه‌وه‌یه ئێمه سه‌رمان سوكه و حه‌ساوه‌یه."\n"ڕێگه‌یان له سكرتێری په‌رله‌مان گرت بچێته ناو هۆڵی په‌رله‌مان"\nعه‌لی باپیر باسی له‌ڕاده‌ستكردنه‌وه‌ی پۆستی سكرتێری په‌رله‌مانی كوردستان كرد و وتی"پارتی و یه‌كێتی به‌نیازی لادانی سكرتێری په‌رله‌مان(به‌ڕێز شێخ فه‌خره‌دین)بوون ئێمه‌ش و كاك فه‌خره‌دین پێی باش بوو پێش لادانی له‌لایه‌ن پارتی و یه‌كێتیه‌وه خۆی ده‌ست له‌پۆسته‌كه‌ی بكێشێته‌وه."\nئه‌میری كۆمه‌ڵی ئیسلامی وتیشی"به‌ڵام به‌داخه‌وه هه‌رچه‌نده پێشتر پارتی و یه‌كێتی ڕازی ببون كه بچێت له‌ناو هۆڵی په‌رله‌مان ده‌ست له‌كاربكێشێته‌وه به‌ڵام ئه‌و ڕۆژه كه‌چوو ڕێگه‌یان پێنه‌دا بچێته هۆڵی په‌رله‌مان ئه‌وه‌بوو له‌ده‌ره‌وه‌ی هۆڵی په‌رله‌مان كۆنگره‌ی ڕۆژنامه‌وانی كرد و ده‌ستی له‌پۆسته‌كه‌ی كێشایه‌وه.\nبۆ ئێمه وه‌ك كۆمه‌ڵ ئاسایی بوو ڕاده‌ستكردنه‌وه‌ی ئه‌و پۆسته چونكه له‌سه‌ره‌تادا به‌كاتی وه‌رمان گرتبوو به‌شی ئێمه نه‌بوو هه‌رچه‌نده له‌شتی تردا به‌شمان هه‌بووه به‌ڵام خوراوه."\nله‌دوابه‌شی وتووێژه‌كه‌دا عه‌لی باپیر وتی"ئه‌گه‌ر به‌زوترین كات هه‌نگاوی چاره‌سه‌ری بنه‌ڕه‌تی له‌ناوخۆی هه‌رێم وه چاره‌سه‌ركردنی كێشه‌كان له‌گه‌ڵ به‌غداد نه‌نێین ئه‌وه‌ی كه‌ڕویداوه خراپتر ڕووده‌دات."


شاندی دانوستانکاریی هەرێم\nوتە‌بێژی جێگری سە‌رۆكی ئە‌نجومە‌نی وە‌زیرانی هه‌رێم ئاماژه بۆ ئه‌وه ده‌كات كه شاندی دانوستانکاریی هەرێم ورده‌كاری دانوستانه‌كانی نێوان هه‌رێم‌و به‌غدا بۆ ئەمریکاو یەکێتی ئەوروپا ڕونده‌كاته‌وه.\nئاوێنه: سە‌میر ھە‌ورامی، وتە‌بێژی جێگری سە‌رۆكی ئە‌نجومە‌نی وە‌زیران له‌لێدوانێكی رۆژنامه‌وانیدا ڕایگه‌یاند، لەدوای گەڕانەوەی شاندی دانوستانکاریی هەرێم لەبەغدا، قوباد تاڵەبانی جێگری سەرۆكی ئە‌نجومە‌نی وەزیران، زنجیرەیەك دیدارو كۆبونەوەی دیپلۆماسی لەگەڵ باڵیۆزو كونسوڵ‌و نوێنەرایەتی وڵاتانی بیانی بەتایبەت یەکێتی ئەوروپاو ئەمریکا دەستپێكردوە.\nناوبراو ڕونیده‌كاته‌وه كه كۆبونه‌وه‌كان بەمەبەستی رونكردنەوەی دۆخی دانوستانەکان‌و هەڵوێستی هەرێمی كوردستانه لەسەر چۆنیەتی چارەسەرکردنی کێشە هەڵپەسێردراوەکان بەتایبەت پرسی شایستە داراییەكانی ھە‌رێم‌و بەردەوامی گفتوگۆکانی حکومەتی هەرێم‌و حکومەتی فیدراڵ.\n23ی ئه‌م مانگه شاندێکی باڵای حکومەتی هەرێمی کوردستان بەسەرۆکایەتی قوباد تاڵەبانی سه‌ردانی بەغدای كردو لەگەڵ بەرپرسانی حکومی‌و حیزبی لەبە‌غدا کۆبونەوە. بەڵام کۆبونەوەکانی ھەولێرو بەغدا بێ ئەنجامبون‌و هه‌ردولا نەگەیشتنە هیچ رێککەوتنێك.


بۆخۆم لێره و یار له‌وێ ـ روونکردنه‌وه‌یه‌کی پێویست |\nبۆخۆم لێره و یار له‌وێ ـ روونکردنه‌وه‌یه‌کی پێویست\nشوبات 14, 2011 at 16:02\nوه‌ک به‌شێک له دۆست و نزیکانم ئاگادارن، ماوه‌ی زیاتر له سێ مانگ ده‌بێ له‌و سایته‌دا دارم له‌سه‌ر به‌ردی دانه‌ناوه. ده‌مویست به خشکۆڵی له ئه‌رکه‌کانی دوور که‌ومه‌وه و به‌و چه‌ند دۆسته‌ی بسپێرم که پێشتریش جار و بار کاریان له سه‌ر سایته‌که کردووه و به سیاسه‌تی وه‌شان و … ئاشنان.\nئه‌وه‌ی بوو به هۆی نووسینی ئه‌و چه‌ند دێڕه، به پله‌ی یه‌که‌م ئاگادارکردنه‌وه‌ی به‌رده‌نگه‌کانی رێنێسانس بوو له‌و گۆڕانه که له ستافی سایته‌که‌دا پێک هاتووه، به تایبه‌ت دوای رووداوی به‌سه‌ردا تێپه‌ڕینی یه‌کێک له پره‌نسیپه‌کانی پێشووی رێنێسانس نیوز، که له‌و دووـ سێ رۆژه‌ی رابردوودا بۆ کارگێرانی ئێستای سایته‌که هاته پێش.\nهه‌موو ئه‌وانه‌ی له دوور و نزیکه‌وه ئاگاداری رووداوه‌کانی ناوخۆی وڵاتن له په‌یوه‌ندیی له‌گه‌ڵ کار و چالاکییه فه‌رهه‌نگی و سیاسییه‌کاندا، ده‌بێ به‌وه‌ش حه‌سیابن که له په‌راوێزی ئه‌و چالاکییانه‌دا که کۆمه‌ڵێک کچ و کوڕی نیه‌تچاک و داوێنپاک به‌ڕیوه‌یان بردووه و له‌سه‌ری که‌وتوونه گرتووخانه‌کان، ئه‌شکه‌نجه کراون و ته‌نانه‌ت له‌داریش دراون، هێندێک که‌سی دیکه‌ش هه‌بوون که له پێناو خۆرزگارکردن له ژیانی ناوخۆی وڵاتدا جه‌وسازییان له ده‌وری که‌سایه‌تی و چالاکییه به‌ناو فه‌رهه‌نگییه‌کانی خۆیان کردووه.\nکه‌م نین ئه‌وانه‌ی له سه‌ر سفره‌ی حه‌سه‌نپوور، که‌بوودوه‌ند و که‌مانگه‌ره‌کان خۆیان گه‌یاندۆته وڵاتانی رۆژئاوا. ئه‌وه‌ی ئه‌لف و بێیه‌ک بزانێ له‌و کێشانه‌ش ئاگاداره و لێره‌دا چ پێویست به نموونه هێنانه‌وه ناکات.\nسیاسه‌تی وه‌شانی رێنێسانس نیوز، له رابردوودا ئه‌وه بووه که به‌هیچ جۆرێک رێگه به‌و جۆره جه‌وسازییانه نه‌دا و ته‌نیا داکۆکیکاری مافی ئه‌وانه بێ که به ڕاستی گیانیان له مه‌ترسیدا بووه و به کرده‌وه که‌وتوونه به‌ر په‌لامار. ئه‌و هه‌ڵوێسته‌ی ئێمه هێندێک جار که‌سانێکی لێمان تۆراندووه، به‌ڵام ئێمه گوێمان به‌و شتانه نه‌داوه و مۆدێلی کاری خۆمان پێ باشتر بووه له‌و سایت و رۆژنامانه‌ی خۆیان کرده دارێک له ده‌ست چه‌واشه‌کاراندا. یه‌که‌م کاردانه‌وه‌ی ئه‌و جۆره که‌سانه ئه‌وه بووه که “بابه‌ت”ـه‌کانیان له رێنێسانس نیوزدا بڵاو نه‌که‌نه‌وه و لێره و له‌وێش به “سایتی چه‌واشه‌کار” و “سایتی خۆفرۆش” ناوی لێ ببه‌ن.\nبا درێژدادڕی نه‌بێ: یه‌کێک له ئه‌ندامانی ستافی ئێستای رێنێسانس نیوز، که به داخه‌وه ئاگاداری ئه‌و سیاسه‌ته‌ی رێنێسانس نیوز نه‌بووه، له‌و چه‌ند رۆژه‌دا وتاری یه‌کێک له‌و که‌سانه‌ی له فه‌یس بووکه‌وه راگوێستبوو و ئه‌وه‌ش هه‌ڵای لێ که‌وته‌وه. هه‌تا هێندێک نانخۆرـ چ ئی سیاسی و چ ئی کۆمه‌ڵایه‌تی ـ له‌و هه‌لا ئه‌لکترۆنییه‌دا گوتیان “نا بۆ رێنێسانس”، بێ ئه‌وه‌ی له کۆی مه‌سه‌له‌که ئاگادار بن. بۆیان به داخم.\nبا ئه‌وه‌ش روون که‌مه‌وه که ئه‌من به‌هیچ جۆرێک نامه‌وێ خۆم له به‌رپرسیاره‌تیی ئه‌و مه‌سه‌له‌یه بدزمه‌وه و بێگومان هه‌ڵه‌که له منه‌وه بووه نه‌ک له‌و هاوڕێیه که وتاری ئه‌و که‌سه‌ی بڵاوکردۆته‌وه. من بووم که ده‌بوو ستافی نوێم له‌و مه‌سه‌له ئاگادار کردبایه‌وه بۆ ئه‌وه‌ی به‌سه‌ر ئه‌و پره‌سنیپه کۆنه‌ی رێنێسانسدا باز نه‌ده‌ن. به واته‌یه‌کی دیکه تاوانباره‌که منم نه‌ک که‌سێکی دیکه.\nبه‌هانه‌یه‌کی دیکه‌م بۆ نووسینی ئه‌و کورته روونکردنه‌وه‌یه ئه‌وه بوو که به‌رده‌نگه‌کانم ئاگادار بکه‌مه‌وه که من ئێستا له‌سه‌ر سایتی رێنێسانس نیوز کار ناکه‌م ـ هه‌ر چه‌ند سایته‌که هه‌ر به ناوی منه‌وه تۆماره، به‌ڵام سه‌رقاڵیی شه‌خسی و … ده‌رفه‌تی کارکردنیان بۆ نه‌هێشتوومه‌وه. بێگومان ئێستاش هه‌ر وه‌ک ده‌زگیرانێکی فره ئازیز چاو له سایته‌که ده‌که‌م و تا بۆم بکرێ وه‌ک چاوی خۆم ده‌یپارێزم. ئه‌و کورته نووسینه‌ش هه‌ر هه‌ڵوێستێکه له‌و ئاراسته‌یه‌دا. خۆ به‌وه‌ی نییه یارم له‌وێ به‌جێ هێشتووه و بۆخۆم لێره‌م. (ئه‌و دێره‌ی دوایی له نموونه‌ی سه‌ر سایته‌که‌دا به پێچه‌وانه‌وه هاتووه ـ یارم لێره به‌جێ هێشتووه و بۆخۆم له شوێنێکی دیکه‌م).\nبۆ ئه‌وانه‌ی حه‌ز به کاره‌کانی من ده‌که‌ن، ئه‌وا په‌نجه‌ره‌یه‌کی بچووکم کردۆته‌وه و ورده ورده خه‌ریکی وه‌رگێڕانم. جاری واش هه‌یه بابه‌تێک تینم بۆ دێنێ و هه‌تا خۆم پێ نه‌نووسێته‌وه وازم لێ ناهێنێ. ده‌ڵێن پرۆسه‌ی نووسین وه‌ک منداڵبوون وایه. نووسه‌ر به دیتنی رووداوه‌کان ئاوس ده‌بێ، به هه‌ستکردن به‌وه‌ی که خه‌ریکه له ناو خۆیدا “بوونه‌وه‌رێک” پێده‌گه‌یه‌نێ شاگه‌شکه و به هێنانه جیهانیشی دڵی ده‌حه‌سێته‌وه. راست وه‌ک دایک.\nEntry filed under: ورده‌بابه‌ت.\nرێوڕه‌سمی پرسه‌ی مامۆستا شێخ عیزه‌دین و شانۆی سیاسه‌تکاران\tرۆمان و باوه‌ڕ، سه‌ردێڕی وتارێکی د. هاشم ئه‌حمه‌د زاده‌یه


٢ ئێرانی لە لیژنەی هەڵبژاردنی چوارەمین فێستیڤاڵی فیلمی سلێمانی - Mehr News Agency\nAP ١٣٩٨ ڕەزبەر ١٧ ٠٨:٤٣\nبە ڕاپۆرتی ئاژانسی هەواڵی مێهر، فواد جەلال بەڕێوەبەری چوارەمین خولی فێستیڤاڵی نێونەتەوەیی فیلمی سلێمانی بە ئاماژە بە بەشداریی نزیکەی ٢٥٠٠ فیلمی درێژی سینەمایی، كورتە فیلم، فیلمی بەڵگەیی و ئەنیمەیشێن لە ۷۸ وڵاتی جیهان لەو فێستیڤاڵە، وتی: پاش داوەریی قۆناغی یەکەمی لیژنەی هەڵبژاردن سەرجەم ۱۳۴ فیلم بۆ بەشی ڕکابەری هەڵبژاردران.\nناوبراو وتیشی: ئەمیر غوڵامی و ئیرەج محەمەدی ڕەزینی دەرهێنەرانی ناسراوەی کوردی ئێرانی وەک ئەندامانی سەرەکیی لیژنەی هەڵبژاردنی فیلم، دەورێکی بەرچاویان بووە لە هەڵبژاردنی بەرهەمە فیلمییەکان لە قۆناغی یەکەمدا و جێی خۆیەتی لەوبارەیەوە دەستخۆشیان لێ بکرێت.\nشایانی باسە، رۆژی ڕابردوو (٧ی ئاکتەوبر/ ١٥ی ڕەزبەر) چوارەمین خولی فێستیڤاڵی نێونەتەوەیی فیلمی سلێمانی وێرای دابەش کردنی خەڵاتەکان، پاش حەوت رۆژ کۆتایی بە چالاکییەکانی هێنا و لەمناوە سێ دەرهێنەری ئێرانی بە ناوەکانی ڕەزا میرکەریمی بۆ فیلمی قەسری شیرین، ڕەزا محەمەدی بۆ ئەنیمەیشێنی "خەونەکان لە قووڵاییدا" و ئارمین پوور محەمەد بۆ فیلمی "کەرگەدەن" بە نۆرە سێ خەڵاتی باشترین دەرھێنەری فیلمی بڵیند، باشترین فیلمی ئەنیمەشن و بەهرەی نوێ‌یان مسۆگەر کرد.\nئیرەج محەمەدی ڕەزینی


ژاڵە سنەیی، هەرچه‌شنه خه‌باتێک که بۆ ڕزگاری گه‌له‌که‌مان یارمه‌تیدەربێت ئه‌بێت پاڵپشتی بکرێت\nهونەرمەندی دەنگخۆش و ناسراوی کورد خاتوو ژاڵە ، لەچاوپێکەوتنێکدا لەگەڵ ماڵپەڕەکەمان ، سەبارەت بە زیندانیانی سیاسی کورد کەلەزیندانەکانی تورکیا و باکوری کوردستان لە ١٢ ی سێپتێمبەرەوە دەستیان بە مانگرتنی بێوادە لەخواردن کردووە بۆچوون و هەڵوێستەکانی خۆی دەخاتە ڕوو .\nهونەرمەند ژاڵە سنەیی\nجیهان به‌رەو دیمۆکراسی و گۆڕانکاری ده‌ڕوات که‌واته زیندانیانی مانگرتوو ده‌ست له داخوازیه‌کانی خویان به‌رنه‌ده‌ن تا سه‌رکه‌وتن ، سه‌رکه‌وتن هی ئه‌وانه\nپڕۆفایل – هونەرمەند ژاڵە خەڵکی شاری سنە - ڕۆژهەڵاتی کوردستانە ، ماوەی ١٦ ساڵە کاری هونەری دەکا ، تائێستا 25 گٶرانی لە 3 سی دی و یەک تاکە گۆڕانی تۆمار کردووە. لەدوایین سی دی گۆرانیەکی بۆ زیندانیانی سیاسی بەناوی( ڕێگا )، گۆرانیەکیش بۆ ژنان بەناوی( کامە ووڵاتەکەی منە )،وە گۆرانیەکیش بۆ مناڵانی برسی جیهان بەناوی( هەی لایە لایە )، و چەند بەرهەمەێکی تر لەو سی دی یەداهەیە کە لەساڵی 2007 هاتەبازاڕەوە تۆمارکردووە.\nماڵپەڕی فیدارسیۆن : بەڕیزتان ئاگادارن لە ڕۆژی ١٢ی سێپتێمبەرەوە بەسەدان زیندانی سیاسی کورد لەهەردوو ڕەگەزی ژن و پیاو لەگرتووخانەکانی باکوری کوردستان و تورکیا دەستیان بەمانگرتی بێوادە لەخواردن کردووە ، ڕای بەڕیزت لەسەر چالاکی مانگرتن چیە ؟\n- بەڵێ ئاگادارم ، مانگرتنی زیندانیانی سیاسی یه‌کی له هه‌ره به‌رزترین و پیروزترین چالاکییه سیاسیه‌کانه که ده‌کرێت ناوی لی بێرین. چونکە ڕاسته‌وخو له ژێر ده‌ستی جه‌لادانی سه‌رکوتدا ژیانی خوێان ده‌خه‌نه مه‌ترسیکی زیاتره‌وه بەهۆی مانگرتن له خواردن وه به‌هوی ئه‌شکەنجه و لێدانی زۆرتر.\nماڵپەڕی فیدارسیۆن : ژنانی کورد لەزیندانەکان دەستپێشخەر بوون لەدەستپێکردنی مانگرتنەکە ، بەڕێزتان وەکو ژنێک ئەو هەڵوێستەی ژنان چۆن هەڵدەسەنگێنن ؟\n- ژنانی کورد هه‌رده‌م له خه‌بات و چالاکیه‌کاندا بۆ ئازادی کوردستان ئه‌گه‌ر یه‌که‌م ده‌سته نه‌بووبن بێ شک شانبه‌شانی به‌شه‌کانی تری کومه‌ڵگای کوردی له خه‌بات و خوڕاگریدا به‌شدار بوون ،وە جێی سه‌رسووڕمان نەبوو بۆ من که ببیستم ژنان ده‌ستپێشخه ری ئه‌م مانگرتنه بوون. ئێمه ئه‌گه‌ر سەیرێکی به خێرایی سه‌رهه‌ڵدانه‌کانی ئه‌م دواییانه ی ووڵاته عه‌ره‌بیه‌کان بکەین و ببینین ژنان له‌وێ چه‌ند ڕۆڵیان هه‌بووە له چالاکییه کاندا ، وە له گه‌ڵ ئێمەی کورد به‌راوردی بکه‌ین ده‌بیینین که ژنانی کورد چه‌نده چالاکتر وبه هه‌ڵویست تر‌ن ، ئه‌مه نه‌ته‌نیا سیاسی بوونی کومه‌ڵگای ئیمه ده‌رده‌خات به‌ڵکو که‌لتوری پێشکه‌وتوو تر له ئه‌وانیشمان پێ پیشان ئه دات.\nماڵپەڕی فیدارسیۆن : ئایا هونەرمەندی کورد لەڕێگای هونەرەکەی دەتوانێت پشتگیری دۆزی ڕەوای زیندانیانی سیاسی بکات ؟\n- بەهونه‌رمەندێک ده‌وترێ هونه‌رمەندی ڕاسته‌قینه که پێش کۆمه‌ڵگاکه‌ی خوی بیربکاته‌وه و نابه‌رابه‌ریه‌کان و زڵموو زوره‌کان ببینێت و له‌سه‌ر بیر و کارە هونه‌ریه‌که کاریگەری دابنێت وهه‌ڵبه‌ت که ئه‌و جوره هونه‌رمەندانه‌ش که وا بیر ده‌که‌نه‌وه ناتوانن له هه‌مبه‌ر دنیای ده‌ورووبه‌ری خویاندا بێ هه‌ست و بێ هه‌ڵویست بن. ئەگەر هونه‌رمەندێک له‌پشتگیری دۆزی ڕەوای گه‌له‌که‌ی کۆتایی بکات نابێت به هونه‌رمەند بانگ بکرێت.\nماڵپەڕی فیدارسیۆن : بەڕای بەڕێزتان وەکو هونەرمەندێک هۆکاری بێدەنگی هونەرمەندانی کورد لەبەشەکانی تری کوردستان سەبارەت بەو مانگرتنەی زیندانیانی سیاسی بۆچی دەگەڕێتەوە ؟\n- بەڕای من بی‌ده‌نگی هونه‌رمەندان بۆ پاڵپشتی له هه‌ربابه‌تێکی سیاسی و کومه‌ڵایه‌تی بۆ چه‌ند هۆکارێک ده‌گه‌ڕێته‌وه. یان ئاستی ڕووناکبیریان له‌و ئاسته‌دا نیە که بزانن هه‌ڵوێست گرتن بۆ چی پێویستە، یان به هۆی به‌رژه‌وه‌ندی حزبی وکه‌سایه‌تی ، یان بەهۆی باروودوخی ئەو کومه‌ڵگایەی که تێیدا ده‌ژین.\nماڵپەڕی فیدارسیۆن : لەنێو زیندانیانی سیاسی مانگرتوودا پەرلەمانتار و شارەدار و ڕۆژنامەنووس و هونەرمەندیش هەن ، بۆ پشتگیری مانگرتوان بەڕێزتان وەک هونەرمەندێک بانگەوازیتان بۆ هونەرمەندان چیە ؟\n- هەرچه‌شنه خه‌باتێک که بۆ ڕزگاری گه‌له‌که‌مان یارمه‌تیدەربێت ئه‌بێت پاڵپشتی بکرێت. ده‌ستخۆشی له‌هه‌موو ئه‌و په‌رله‌مانتار و شارده‌دار و ڕوژنامه‌نوس و هونه‌رمەندانه ده‌که‌م که پاڵپشتی هاوپیشەکانیان ده‌که‌ن و داوا له هه‌موو خه‌ڵکی به‌شه‌کانی تری کوردستان د‌ه‌که‌م که بێ ده‌نگ نه‌بن.\nئازاد بوونی کوردستان له باکوور و ڕوژهه‌ڵات ژیانێکی ئاسوده‌تر بۆ هه‌موو که‌س و هه‌ڵبه‌ت هونه‌رمەندانیش پێکدێنێت که‌واته با هه‌موومان هەوڵ بد‌ەین بۆ ئازادی هه‌تا هه‌تایی کوردستان.\nماڵپەڕی فیدارسیۆن : بەڕێزت وەکو هونەرمەندێکی خاوەن هەڵوێست ، بەدەنگە زوڵاڵەکەت گۆرانیەکت لەسەر زیندانیانی سیاسی بڵاوکردۆتەوە ، دەتوانی پێمان بڵێی چی بوو وایکرد گۆرانیەکی لەم بابەتە پێشکەش بەزیندانیانی سیاسی بکەیت ؟ کەی بڵاوتکردۆتەوە ، شیعرەکە و ئاوازەکە کێ دایناوە؟\n- من هه‌رله سه‌ره‌تای ده‌ست پێکردنی کاره هونه‌ریه‌که‌م هه‌وڵم داوه که گۆرانیه‌کانم تایبه‌ت نه‌بێت به‌س به‌گۆرانی دڵداریه‌وه، ڕاسته ئه‌وه‌ش به‌شیکه له ژیانی خه‌ڵکه‌که‌ی من به‌ڵام به‌هه‌ڵبژاردنی شێعرێک که ئێش و ئازاره‌کانی کومه‌ڵگا ده‌رده‌خات هه‌وڵم داوه به‌شێک له ئه‌رکی سه‌شانم جیبه‌جێ بکه‌م.\nئه‌و گۆرانیه‌م هه‌روەک که له پرسیاری پێشتردا باس کردووه له سی دی سێیەمی خۆمدا خوێندووه و مۆسیقاکه‌ش کاک روزبه موسلێح بۆمی دورست کردووه. ساڵی 2007 هاته‌بازاڕه‌وه.\nماڵپەڕی فیدارسیۆن : بەپێی زانیارەیەکانی ماڵپەڕەکەمان ، بەڕێزتان وەکو زۆربەی هەرەزۆری خەڵکی کورد ، خاوەن شەهید و زیندانی سیاسین ، لەسەردەمی ڕژێمی شای ئێران ، سەردەمی ڕژێمی کۆماری ئیسلامی ئێران ،خانەوادەکەتان قوربانی زۆرتان داوە ، زەحمەتی زۆرتان کێشاوە ،دوا ووتەت بۆ زیندانیانی مانگرتوو چیە؟\n- بەڵێ ، ڕاستە دوا ووته‌م بۆ زیندانیان ئه‌وه یه که مافی ڕەوا و ڕاست هه‌رهی ئه‌وانه و به‌درێژایی مێژوو دیکتاتۆرەکان و زاڵمان نه‌ماون و خه‌ڵکە که به‌سه‌ریانا زاڵ بوون . جیهان به‌رەو دیمۆکراسی و گۆڕانکاری ده‌ڕوات که‌واته زیندانیانی مانگرتوو ده‌ست له داخوازیه‌کانی خویان به‌رنه‌ده‌ن تا سه‌رکه‌وتن ، سه‌رکه‌وتن هی ئه‌وانه . هه‌ر بژین و سه‌رکه‌وتوو بێ خه‌لکی هه‌ژاری کورد.\nماڵپەڕی فیدارسیۆن : هونەرمەندی دەنگخۆش و خاوەن هەڵوێست ژاڵە زۆر سوپاس بۆ ئەم دەرفەتە .\n- سوپاس بۆ ماڵپەڕەکەتان و بۆ ئێوەش که دڵسوزانه خه‌بات ده‌که‌ن\nسازدانی چاوپێکەوتن : فوئاد زیندانی


تانە لە نرخی دۆلار و پشكی هەرێم لە بودجەی عێراق دەدرێت - تۆڕی میدیایی خەڵک\nئەندامێكی لیژنەی دارایی لە پەڕلەمانی عێراق ڕایدەگەیەنێت، هەر تانەیەك لە یاسای بودجە هیچگۆڕانكارییەك لە یاساكەدا ناكات.\nبەپێی زانیارییەكان، هەریەك لە مستەفا كازمی سەرۆك وەزیرانی عێراق و دەوڵەتی یاسا تانەیان لە یاسای بودجەی عێراق داوە و دەیانەوێ گۆڕانكاری تێدا بكەن.\nشیروان میرزا ئەندامی لیژنەی دارایی لە پەڕلەمانی عێراق بە(خەڵك)ی ڕاگەیاند، دەوڵەتی یاسا تانەی لەسەر نرخی دۆلار داوە كە ئەوەش ئیشی حكومەتە و كاری پەڕلەمان نییە و پەیوەندی بە یاسای بودجەشەوە نییە و بێ بنەمایە.\nوتیشی”دەوڵەتی یاسا تانەی لە بابەتی پشكی هەرێم داوە كە ئەمەش بابەتێكی سیاسییە و كاریگەری دروست ناكات”.\nئاشكراشیكرد، تانە دان لە هەر یاسایەك كە بە دڵی لایەنێك نەبوو، ئاساییە، چونكە هەركەسێك شتێكی بەدڵ نەبوو تانەی لێدەدا، دەوڵەتی یاساش دەنگی بە یاساكە نەداوە.\nڕوونیشیكردەوە، پێشبینی ناكەم ئەو جۆرە تانانە گۆڕانكاری لە یاساكەدا دروست بكات.\nئەمەش لەكاتێكدایە، دوای سەدان كۆبوونەوەی نێوان هەرێم و بەغدا لەلایەك و لایەنە شیعییەكان لەلایەكی تر و توانرا یاسای بودجە تێبپەڕێنرێت، ئەم مانگەش یەكەم مانگە كە یاساكە جێبەجێ دەكرێت و لایەنەكان لە چاوەڕوانی پابەندبوونن بە یاساكەوە.


سیمۆتیكا (نیشانەناسی) لێکدانەوەگەرایی لای پۆل ڕێکۆر – كولتور مه‌گه‌زین\nنوسینی: دکتۆر جەمیل حەمداوی*\nبابه‌تی: عیماد گه‌نجی\t تەموز 31, 2017\nسیمیۆتیکای sémiotique ی هێرمنیۆتیک لای پۆل ڕیکۆر\n( لە خزمەتی کتێبە پیرۆزەکان و دەقی ئەدەبیی و فەلسەفیدا)\nPaul Ricœur( 27 February 1913 – 20 May 2005\nپوختەی باس: ئەم باسە، وانەو شیکاریی سیمیۆتیکای هێرمنیۆتیک دەگرێتە خۆی، لە لای فەیلەسوفی فەرەنسیی پۆل ڕیکۆر؛ لەبەرئەوەی ” سیمیۆتیکای هێرمنیۆتیک/ نیشانەناسیی لێکدانەوەگەریی” بەهەند وەرگرتنەوەی کۆمەڵە چەمکێکە، کە لە نزیکبوونەوە پەتییە زانستییەکان دوور خرابوونەوە، وەک بونیادشیکاریی گێرانەوەسازیی narration ، زمانزانیی و ئەنترۆپۆلۆژیای بونیادگەریی. لەناو ئەم چەمکانەدا کە بەرگریی لێدەکرێت: چەمکی خودو چەمکی نوسەرو چەمکی خوێنەرو چەمکی هەواڵەکردن و چەمکی ئەویترو چەمکی جیهانی دەرەوە باس دەکەین، لەگەڵ سوربوون لەسەر گرنگیی هێرمنیۆتیک لە نزییکبوونەوەی دەقە ئاینیی و ئەدەبیی و فەلسەفییەکاندا.\nلەبەرئەوە، میتۆدگەرایی سیمیۆلۆژیای پۆل ڕیکۆر پێشنیازی وێنایەکی تازە دەکات بۆ مامەڵەکردن لەگەڵ دەق و گوتارەکاندا، ئەوەش بە کۆکردنەوەی سێ قۆناغی سەرەکیی، ئەوانیش: پێش تێگەیشتن و ڕاڤەکردن و تێگەیشتنن. ئاشکرایە ئەم میتۆدگەراییە کەڵکی زۆرە بۆ لێکدانەوەی دەقە ئاینییەکان و نزیککردنەوەی دەقە داهێنراوەکان و شیکردنەوەی گوتارە فەلسەفییەکان و لێکدانەوەی دیاردە دەروونیی و کۆمەڵایەتییەکان.\nگەر وتووێژە لۆژیکییەکان گرنگیی بە ماناو هەواڵەکراوی ژێدەریی بدەن، گەر ” سیمانتیک/ زانستی دەلالەت”یش بایەخ بە دەلالەتی ڕستەکان بدات، ئەوا سیمیۆتیکا گرنگیی بە نیشانەو سیمبۆل و ئاماژەو ئایکۆن و دالە ” زمانەکیی/ اللسانیة”ەکان دەدات، دوور لە بارگاویی کردنی بە ژێدەریی و مەبەستگەرایی و ڕیالیزم. ئەمەش مانای وایە ” سیمیۆتیکا/ سیمیۆلۆژیا” بە شێوەیەکی گشتیی تیۆری نیشانەکانە. لە کاتێکدا هێرمنیۆتیک Hermineutique بایەخ بە شیکردنەوەی دەق و وەرگێڕان و لێکدانەوەو جیاکردنەوەی مانای ڕووکەشیی و مانای لاوەکیی لەلایەک و لەلایەکی تریشەوە لە نێوان تاک مانایی و فرەمانایی دەدات. لێرەوە ڕەخنەی ڕۆژئاوایی هاوچەرخ بە چەند قۆناغێکدا تێپەڕی، دەتوانرێت پوخت بکرێتەوە لە قۆناغی بونیادی بونیادگەرە گێڕانەوەسازەکان و قۆناغی نیشانە لەگەڵ سیمیۆلۆژییەکان و قۆناغی هەڵوەشاندنەوە لەگەڵ فەیلەسوفەکانی جیاوازیی و توێکاریی و قۆناغی هێرمنیۆتیک لەگەڵ لایەنگرانی هێرمنیۆتیک و ” فینۆمینۆلۆژیا/ دیاردەگەریی” وەک: ( شڵایرماخەر، مارتین هایدگەر، پۆل ڕیکۆر، بۆڵتمان، هیرش، گادامێرو میرلۆپۆنتی…). زۆرێکیش لە لێکۆڵیارەکان هانایان بردە بەر هێرمنیۆتیک لە سێ کایەی ئەبستیمیدا: ” لاهوت/ تیۆلۆژیا”و فەلسەفەو ڕاڤەکردنی ئەدەبیی.\nئەمڕۆ دەتوانرێت باسی پرۆژەی جۆراوجۆری سیمیۆلۆژیی بکرێت، وەک: سیمیۆلۆژیای کردار، سیمیۆلۆژیای حەزەکان، سیمیۆلۆژیای قەیران، سیمیۆلۆژیای وتن، سیمیۆلۆژیای کات، سیمیۆلۆژیای شوێن یان بۆشایی، سیمیۆلۆژیای وێنە، سیمیۆلۆژیای هێرمنیۆتیک کە بە ناوی فەیلەسوفی فەرەنسیی ( پۆل ڕیکۆر Paul Ricoeur) بڕاوە.\nکەواتە پێکهاتەکانی نزیکبوونەوەی سیمیۆتیکیی کامانەن لای پۆل ڕیکۆر؟ ئەی پێکهاتەکانی بازنەی هێرمنیۆتیک چین لە لای ئەو؟ ئەی ئەو هەنگاوە میتۆدگەرییانە چین کە خوێندنەوەی هێرمنیۆتیکی پۆل ڕیکۆری لەسەر دامەزرا؟ ئەو گرفت و ئاستەنگانەش چین کە ڕێ لە نزیکبوونەوەی هێرمنیۆتیکیی دەگرن؟ ئەمە گرنگترین ئەو پرسیارانەن کە لەم باسەدا دەیوروژێنین.\n١/ پۆل ڕیکور کێیە؟\nپۆل ڕیکۆر بە گرنگترینی ئەو فەیلەسوفانە دادەنرێت کە پەرەیدا بە ” فینۆمینۆلۆژیا Phénoménologie/ دیاردەگەریی” و هێرمنیۆتیک بە شێوەیەکی تایبەت لە کایەی زانستە کۆمەڵایەتییەکانداو لە زانستە مرۆڤایەتییەکانیشدا بە شێوەیەکی گشتیی. هەروەک گرنگیی بە بوونگەرایی ” دیان/ المسیحیة”و لاهوتی پرۆتستانتییش دەدا. زۆر بایەخی بە کۆمەڵێک چەمکی فەلسەفیی و ئەدەبیی و شیکردنەوەو گفتوگۆ کردنیان دەدا، وەک: مانا، خودگەرایی، ئەندێشە، مێژوو، ئەدەب، خواستن، یادەوەریی، ڕاستیی، ناسنامە، مەبەستگەرایی و هەواڵەکردن….\nلە گرنگترین کتێبەکانی پۆل ڕیکۆر: ” فەلسەفەی ئیرادە/ ١٩٥٠” و ” مێژوو و حەقیقەت/ ١٩٦٤” و ” تێگەیشتن، باسێک دەربارەی فرۆید/ ١٩٦٦” و ” ململانێی هێرمنیۆتیک/ ١٩٦٩” و ” خواستنی زیندوو/ ١٩٧٥” و ” کات و گێڕانەوەسازیی/ ١٩٨٣- ١٩٨٥” و لە دەقەوە بۆ کردار/ ١٩٨٦” و ” خود وەک ئەویتر/ ١٩٩٠” و ” بیرکردنەوە لە ئینجیلدا/ ١٩٩٨” و ” ڕەوتەکانی ناسین/ ٢٠٠٤”….\nلەسەر ئەو بنەڕەتەی پێشووەوە، بۆمان دەردەکەوێت پۆل ڕیکۆر لە ژێر کاریگەرێتیی کۆمەڵێک کاریگەریی فیکریی و هۆکاری ڕۆشنبیرییدا بووە، ئەوانیش ئەمانەن: بوونگەرایی ( کاریگەر بە سارتەر) و فینۆمینۆلۆژیا ( کاریگەر بە ئەدمۆند هۆسێرل) و هێرمنیۆتیک ( کاریگەر بە خوێندنەوەی هێرمنیۆتیکیی ئینجیل) و شیکردنەوەی بونیادگەرایی گێڕانەوەسازیی ( کاریگەر بە گرێماس بۆ نمونە) و زمانەوانیی ( کاریگەر بە بنیڤست، دوسۆسۆر، ئەندرێ مارینێ، هلمسلیڤ…) و فەلسەفەی شیکاریی…\nجگە لەمەش، پۆل ڕیکۆر وەک میتۆدو دەرکەوتن بەوە دەناسرێتەوە کە هێرمنیۆتیکی بە فەلسەفەو شیعرگەریی و ڕەوانبێژیی ئەدەبییەوە بەستەوە.\n٢/ چەمکی سیمیۆتیک یان سیمیۆلۆژیای هێرمنیۆتیکیی:\nگەر سیمیۆلۆژیای گریماس نزیکبوونەوەیەکی بابەتیی زانستیی بێت و وەک دەق و گوتار لە ماناو شوێنەواری دەلالەت بکۆڵێتەوە، بە جەخت کردنە سەر شێوەی ناوەڕۆک و دوورخستنەوەی ژێدەرو خودی داهێنەر و پەنابردنە بەر ” زانستی دەلالەت/ سیمانتیک” و پێکهاتەو لۆژیک بۆ شاردنەوەی مانای ناوەکیی و بونیاگەرییانە، لە ڕێگەی پشت بەستن بە چوارگۆشەی سیمیۆلۆژیی و گرتنەبەری هەردوو ڕێچکەی: بەرهەمهێنەریی و گۆڕانکاریی دەستکەوتنی بونیادە دەلالییە قوڵەکان، ئەوا نزیکبوونەوەی پۆل ڕیکۆری سیمیۆلۆژیی سنوری ڕاڤەکردنی زانستیی ناوەکیی دەبڕێت، تا بیگوێزێتەوە بۆ چەمک و لێکدانەوەی دەرەکیی. ئەمەش مانای ئەوەیە پۆل ڕیکۆر دەلالەتی شێوە دەبەزێنێت بۆ لێکۆڵینەوە لە هەواڵەکراو و ژێدەرو کرانەوە بەسەر دەرەوەدا. بەو مانایەی ڕەواڵەت دەبەزێنێت بەرەو هەناو یان ناوەوە، بە بەکارهێنانی ڕێگەی شیکردنەوەی ڕاڤەکردن و لێکدانەوەی هێرمنیۆتیکیی، لە میانەی بەستنەوەی تەواوی دەق بە خودو مرۆڤ و مێژوو و مەبەستگەرایی و ژێدەری هەواڵەکار.\nوا زانراویشە کە سیمیۆلۆژیای لێکدانەوەگەریی لای پۆل ڕیکۆر بایەخ بە نوسراوە داهێنانگەریی و فەلسەفیی و میتۆلۆژییەکان دەدات لە پێشداو دواتریش ڕاڤەکردنی نیشانە دەروونییەکان، سێیەمیش بە جەخت کردنەوە لەسەر سیمبۆل و ئەو نیشانانەی کە کتێبە پیرۆزەکان خۆیانی پێوە هەڵدەکێشن. ئەمەش مانای ئەوەیە کە ڕەخنەی پۆل ڕیکۆر لە نێوان نیشانەناسیی و سیمانتیک و فەلسەفەو هێرمنیوتیکدا دێت و دەچێت؛ هۆی ئەمەش ئەوەیە کە سیمبۆل فرە دەلالەت و هێماییە، لای پۆل ڕیکۆریش دوورایی فەلسەفیی و سیمبۆلیی میتۆلۆژیی و بوونگەرایی وەردەگرێت.\nئەمەو گەر لە ڕووی مێژووییەوە دوای چەمکی هێرمنیوتیک بکەوین، ئەوا دەبینین لە کەلەپوری یۆنانیی، لای پلۆتۆن و ئەرستۆ بە تایبەت ناسراوە، لە کەلەپوری عەرەبیشدا بە هەمان شێوە ناسراوە، بەهۆی هەر سێ میکانیزمەکەیەوە لە ڕووی تیۆریی و پراکتیکییەوە بەدیهاتووە، ئەوانیش: لۆژیکی بیستراو، ڕاڤەکردن، وەرگێڕانن. بە تایبەت لەسەر ئاستی کارکردن، هێرمنیۆتیک بەستراوەتەوە بە ڕاڤەکردنی کتێبە پیرۆزەکانی ” تەورات و ئینجیل و قورئان”ەوەو مانایان لێکدراوەتەوەو دەلالەتە شاراوەکانیان وەرگێڕراون.\nلە ڕۆشنبیریی ڕۆژئاوایی هاوچەرخدا هێرمنیۆتیک بەستراوەتەوە بە ( فیلۆلۆژیا/ لێکۆڵینەوەی زمان) و سایکۆلۆژیی فرۆیدیی و سیمانتیک و ڕەخنەی ئەدەبیی و فینۆمینۆلۆژیاو بوونگەرایی و فەلسەفەی ئەڵمانیی ( شڵایه‌رماخەر Schleiermacher) و ( ولهێڵم دیلسیی Wilhelm Dilthey) و ( مارتین هایدیگەر Heidegger) و ( هانز جۆرج گادامێر Hans George Gadamer) و ( هیرش Eric.D.Hirsh) ەوە. لێرەوە، گەر هێرمنیۆتیکی زوو بە کتێبە پیرۆزەکانی وەک ( تەورات و ئینجیل و قورئان)ەوە بەسترابێتەوە، ئەوا هێرمنیۆتیکی هاوچەرخ بە ڕۆمانسیزمی ئەڵمانییەوە بەستراوەتەوە، بایەخ بە دەقە فەلسەفیی و ئەدەبیی و ئاینییەکان دەدات وەک یەک لە ڕووی تێگەیشتن و ڕاڤەکردنەوە.\nلەسەر ئەو بنچینەیەوە، هێرمنیۆتیک خوێندنەوەیەکی لێکدانەوەگەرای سیمبۆلییە، بایەخ بە مانا ناوەکییە شاراوەکان دەدات، لەگەڵ تێپەڕاندنی نزیکبوونەوە ڕێزمانیی و ڕەوانبێژییە باوەکان، بۆ خوێندنەوەیەکی لێکدانەوەگەریی بدۆزانە، گواستنەوەش لە ڕەواڵەتەوە بۆ هەناو یان ناواخن، لە ڕووکەشەوە بۆ قووڵایی، هەروەها کارکردن لەسەر دەلالەتە دیارە پەتییە ڕاستەوخۆکان و لێکدانەوەیان بە دەلالەتە سیمبۆلییە ” مجازي/ خوازەیی”ەکان، یان هێماییەکان.\n٣/ کۆڵەکەکانی سیمیۆتیکی هێرمنیۆتیکیی:\nسیمیۆتیکی لێکدانەوەگەریی یان هێرمنیۆتیکیی لای فەیلەسوفی فەرەنسیی پۆل ڕیکۆر پشت بە چەند پرەنسیپ و کۆڵەکەیەکی تیۆریی دەبەستێت لە لایەکەوەو، لە لایەکی تریشەوە بە چەمکەکان و زاراوە کارڕاییەکان، کە دەتوانرێ لەم ڕاوبۆچوونانەدا کورت بکرێنەوە:\nأ/ دانپیانان بە ناسنامەی خودگەرییدا: گەر بونیادگەریی زمانەکیی نوسەری بە ناوی دەق و بونیادو کۆدەوە دوور خستبێتەوە، ئەوا سیمیۆلۆژیای هێرمنیۆتیکی ڕیکۆر پارسەنگی بۆ نوسەرو خودی داهێنەر گێڕایەوە، دوای ئەوەی بیرۆکەی دەق ئاوێزان دەستی زۆر بەسەر ڕەخنەی زمانەکییدا گرت. بەوەش تاکگەرایی داهێنەر وەک بوون و خودی بوون فەرامۆش کرابوو. لەم بارەیەوە، مستەفا ناسیف دەڵێت: ” لێکدانەوەی دەق واتە دانپیانان بە تاکگەراییەکەی کە بیرۆکەی دەق ئاوێزان لە هەندێ بیروباوەڕدا باڵی بەسەردا کێشابوو. گەر دەق ملکەچی کۆمەڵێک ڕێسای بەرهەمهێن یان دامەزراو بێت، ئەوا لە هەمان کاتدا تاکگەرییانە گەشە دەکات. ئەرستۆش باسی گرفتی جیاوازیی نێوان تاک و جۆری کردووە”.\nلێرەوە، هێرمنیوتیک لە خزمەتی مرۆڤدایە، نەک لە خزمەتی شیکردنەوەی بابەتی زانستیدا. ڕیکۆر کاریگەرێتیی زمانەکیی ئیمیل بنیڤنستی لەسەر بوو، تیۆرەکەی لەبارەی ” وتن”ەوە گرتەخۆ، بەوپێیەی خودی زمان بەهۆی بەڵگە نزیکەکانی وتنەکییەوە دیاریی دەکرێت وەک جێناوەکان و ناوی دەستنیشانەو هاوەڵکاری کات و هاوەڵکاری شوێن، بەو مانایەی ڕەوتی شێوەی وتن یان ئاخاوتن بەڵگەی بوونی خودی بگۆیەو لە ڕووی فەلسەفیی و بوونێتیی و ناسنامەوە ئامادەیە.\nب/ جەخت کردنەوە لەسەر هەواڵەکردن و مەبەستگەرایی: ڕیکۆر دوالیزمی فەردیناند دیسۆسێر ” دال و مدلول”ی تێپەڕاند، تا بەسەر ژێدەردا بکرێتەوە. ئەمەش مانای وایە زمانەکیی بوونیادگەریی و سیمۆلۆژیا، هەواڵەکردن و ژێدەری لە بابەتی خۆی دەرهێنابوو، لە کاتێکدا سیمیۆتیکی پۆل ڕیکۆر پارسەنگی کردەوە؛ لەبەرئەوەی بابەتی لێکۆڵراو نابێت لە سنوری ڕاڤە کردنی زانستیی سنوری دەقدا بوەستێت، دەبێت دەق خوێندنەوەیەکی خودیی بۆ بکرێت بۆ ئەوەی خودو ئەویتریش تێی بگەن و جیهانی دەرەکییش دەبێت تێی بگات بۆ چەسپاندنی ناسنامە کەسێتییەکەی. دەق هەرچی چۆنێک بێت، گەر خەیاڵیی یان نیشانەیی یان سیمبۆلیی بێت، لە ڕێگەی خواستن و زمان و خەیاڵدانی جیهانی دەرەکییەوە دەگوێزرێتەوە. یان پێدەری ڕیاڵیی ماددیی لە ڕووی وێکچوون و هاوشێوە بوون و بەرامبەرکێوە. پاشان سیمیۆتیکی ڕیکۆر بەرامبەرکێیەکی دانا لە نێوان بوونیادگەرییدا بەوپێیەی زانستی جیهانێکی داخراوی نیشانەکانەو هێرمنیۆتیکیش وەک نزیکبوونەوەیەکی لێکدانەوەگەریی ڕاڤەکاریی بۆ ژێدەری زمانەوانیی لە پەیوەندی ی بە جیهانەوە.\nپ/ گرنگییدان بە گوتار لە گشتێتییە ئۆرگانیکییەکەیدا: ئەمەش مانای ئەوەیە کە سیمیۆتیکی هێرمنیۆتیکیی گرنگیی بە دەق دەدات، بەو پێیەی گوتارێکی گشتیی و ئۆرگانیکییە. بەو مانایەی کە مامەڵە لەگەڵ بڕگە یان بەدوایەکدا هاتووە بچوکەکان ناکات وەک ئەوەی بونیادگەریی گێڕانەوەسازیی یان سیمیۆتیکی گریماسیی دەیکرد، بەڵکو دەق بە کارێکی گشتیی دادەنێت، یان وا مامەڵە لەگەڵ کاردا دەکات کە گشتێتییەکی سیمبۆلیی دالە. بەوەش لە زمانەکیی جیاواز دەبێت، کە لە ڕستەو ” لەکسیم/ یەکە بچوکەکانی زمان”ەوە دەست پێدەکات، چونکە ئەم هێرمنیۆتیکە لە دەقە گشتییەکانەوە یان لە گوتاری ڕێک و کۆکەوە دەست پێدەکات. لەمەشدا دکتۆر مستەفا ناسیف دەڵێت: ” لێرەدا پشت بە شیکردنەوەی گوتار دەبەستین لەو ڕووەوە کە کارێکە زیاتر پشتی پێ ببەستین وەک لە شیکار کردنی کە دەقێکی نوسراوە. گوتار کارێکی گەورەترە لە بەدواداچوونی ئاسۆیی ڕستەکان، پرۆسەیەکی کەڵەکە کراوی گشتییە. ناتوانرێ پێکهاتەی تایبەت بە کارەکە لەو ڕستە تاکانە جیا بکرێنەوە، کە لێکۆڵینەوە ” زمانەوانیی/ اللغویة”ەکان گرنگیی پێ دەدەن، لەبەرئەوە دەق خاوەنی جۆرێک لە فرە دەنگییە. ئەم فرەییە لە وشە تاکە فرە دەلالەتەکاندا جیاواز دەردەکەوێت، هەروەک لە لێشێوانی ڕستە تاکەکانیشدا بە هەمانجۆر.\nت/ دەق جیهانێکی سیمبۆلیی کراوەو فرە مانایە: بەو مانایەی دەقەکان داخراو نیین، بەڵکو جیهانێکی شیاو و کراوەن، بە کۆمەڵێک دەلالەتی هێمایی و سیمبۆلیی جۆراوجۆر بەستراوەتەوە، خوێنەرێکی فرە خوێندنەوەو فرە پسپۆڕیی پێویستە. پاشان دەق و گوتارو وتن و ئاماژەو خواستن و جیهانی خەیاڵگەریی و ئەفسانەکان دەبنە هۆکاری گواستنەوە بۆ واقیع و بۆی هەواڵە دەکەن. لەم ڕووەوە مستەفا ناسیف وایدەبینێت کە: ” دەقە ئەدەبییەکان – بە مانای گشتیی- ئاسۆی شیاویان هەیە، کە دەتوانرێت بە هۆکاری جیاواز بەدی بهێنرێن. ئەم تایبەتمەندێتییە لە زۆر باردا پەیوەندیی بە مانای خوازراوەکیی و سیمبۆلیی دووەمەوە هەیە، زیاتر لەوەی پەیوەندیی بە تیۆری نوسینی گشتییەوە هەبێت. زۆرێک لە لێکۆڵیارەکان گرنگیی بە کردنەوەی کۆدو سیمبۆل و خوازراو و چینە جۆراوجۆرەکانی دەدەن. بەڵام زمانی سیمبۆلیی و خوازراوەکیی دەبێت بەشێک بێت لەو تیۆرە گشتییە هێرمنیۆتیکییەی، کە هەموو کێشەی گوتار دەگرێتەوەو هەرچییەکیش لە نوسین و دانانی ئەدەبییدا بێ دەیگرێتە خۆی.\nدەکرێت تێبینیی ڕۆڵێکی فراوانخوازانە لە کایەی گوزارشتە فرە دەلالەتەکاندا بکەین، دەشبێت کێشەی فرە مانایی بە کێشەی ماناوە ببەستینەوە بە شێوەیەکی گشتیی. ئەدەبیش بەم فراوانخوازییە کاریگەر دەبێت بە جۆرێک کە بکرێت لە سنوری پەیوەندیی نێوان مانای یەکەمین و مانای دووەمدا پێناسە بکرێت. مانا دووەمینەکان کارەکە بەڕووی خوێندنەوەی جۆراوجۆردا دەکەنەوە، بە شێوەیەک ئەوە لەو ئاسۆیەدا نەبینینەوە کە دەوری ئەو شتانەیان داوە کە دەیبینین. دەکرێت بوترێت: ئەم خوێندنەوانە پابەندی نیمچە ئەرکێک دەبن، پەیوەندیی بەو پەراوێزە گریمانەکراوانەوە هەیە، کە بە ناوکی دەلالیی کارەکە دەوردراوە. بەڵام ئەم ئەرکە پابەندانە دووبارە دەبێت بخەمڵێنرێنەوە، پێش ئەوەی ڕێیان پێ بدرێت ڕاڤەکردنەکە ئاراستە بکەن”.\nدیاریکردنی مانای جۆراوجۆرو کراوە پێویستیی بە دوو ئاستی هاریکار دەبێت، ئەوانیش ئەم دووەن: سیمانتیکی بونیادگەریی گەر لە کایەی فەرهەنگیی یان سیمیاییدابێ، لە میانەی جەخت کردنە سەر یەکەکانی زمان یان یەکە دەلالییە بونیادگەرییەکان، کە پێکهاتە سیمبۆلییەکان ڕاڤە دەکەن. ئەویتریش ئاستی هەبووی هێرمنیۆتیکیە لەسەر ئاستی دەق، کە دەلالەتە سیمبۆلیی و هێماییەکان لێکدەداتەوە.\nج/ دیالێکتیکی تێگەیشتن و ڕاڤەکردن: گەر ڕاڤەکردن لە خزمەتی شیکردنەوەی بابەتیانەدا بێت، ئەوا تێگەیشتن لە خزمەتی مرۆڤدایە. لێرەوە، سیمیۆتیکی هێرمنیۆتیکیی لای ڕیکۆر گونجاندنێک دروست دەکات لە نێوان پێشنیازی بونیادگەریی زمانەکیی، کە جەخت لەسەر ڕاڤەکردنی وردی بابەتیانەی دەق دەکات و پێشنیازی فینۆمینۆلۆژیی کە بایەخ بە لێکدانەوەو تێگەیشتن دەدات لەسەر بنچینەی ئەزمونی مرۆڤ. تیۆری هێرمنیۆتیکیی لێکۆڵینەوەیەکە لە چەشنی دووەم. هەوڵ دەدات دوو بوار پێکەوە گرێ بدات: پرسیار لەوەی چی ڕوو دەدات لە تێگەیشتنی دەقەکەو پرسیار دەربارەی چییەتیی خودی تێگەیشتن بەمانا بنەڕەتیی و بوونگەراییەکەی. هێرمنیۆتیک لە ڕێڕەوی فیکری گشتیی ئەڵمانییدا لە ژێر کاریگەرێتیی فینۆمینۆلۆژیای ئەڵمانیی و فەلسەفەی بوونگەراییدایە، لەبەرئەوە ئاساییە گەر هەموو ئەمانە گرنگییان هەبێت لەوەدا کە ڕاڤەی ئەدەبیی و باسکردنی دەق بگرێتەوە”.\nئەمەش مانای ئەوەیە کە لێکدانەوەگەریی ڕاڤەکردنی تێپەڕاندووەو هێرمنیۆتیک یان تێگەیشتن واتا میتا ڕاڤەکردنی دەق و هەڵوەشاندنەوەی دەمامکەکان لە ژێر تیشکی مەبەستگەرایی و تێگەیشتنی خودو ئەویترو جیهان. لێرەوە دیاردەی ” تێگەیشتن درێژ دەبێتەوە بەرەو میتا ڕاڤەی دەق. چاودێریی کردنیشی چاودێریی کردنی تەواوی سیستمە مرۆڤایەتییەکانە. تیۆری هێرمنیۆتیک وەک ئەوەی کە لێکۆڵینەوەی تێگەیشتنی کاری مرۆڤە، گرفتی زمانەوانیی ڕاڤەکردن تێدەپەڕێنێت. دەکرێت پرەنسیپەکانیشی بەکاربهێنرێت بۆ ڕوونکردنەوەی کارە نوسراوەکان و کارە هونەرییەکان پێکەوە. بە پێی ئەمەش، تیۆری هێرمنیۆتیک زۆر گرنگە بەلانی تەواوی زانستە مرۆڤایەتییەکانەوەو تەواوی ئەو کارانەی مرۆڤ دەیکات. هێرمنیۆتیک لەوە گەورەترە تەنها سیستمێکی هاوبەش بێت؛ لەبەرئەوەی پرەنسیپەکانی بنچینەی هەموو ئەوانەن مرۆڤ بەلایەوە گرنگە. ئەم پرەنسیپە بنەڕەتییانە دەبێت بەدوایدا بچین”.\nلە هەموو ئەمانەوە ئەوەمان بۆ دەردەکەوێت کە ڕاڤەکردن شیکارییەکی زانستییە. لە کاتێکدا تێگەیشتن وەک لێکدانەوەگەریی دەمامکە زمانەوانیی و نازمانەوانییەکانە. بە گوزارشتێکی تریش، ڕاڤەکردن مۆرکێکی زانستیی هەیە، لە کاتێکدا تێگەیشتن مۆرکی مێژوویی و مرۆڤانەی هەیە.\nچ/ یەکانگیربوونی ناوەوەو دەرەوە: ناوەوە لەسەر لێکۆڵینەوەی بابەتیی بە سوودوەرگرتن لە میتۆدەکانی زانستی سروشت بونیاد دەنرێت، بە جەختکردنەوە لەسەر ناوەوەی داخراو و دەسکەوتنی ئەو مەنەڤێست و جێگیرانەی، کە نیشانەکان ئاراستە دەکەن. لە کاتێکدا دەرەوە پەیوەندیی بە هێرمنیۆتیک و مەبەستگەرایی و خودەوە هەیە. واتە: دەرەوە یان تێگەیشتن بە خوێندنەوەی هێرمنیۆتیکیی و سوسەیی لە پەیوەندیدایە بۆ دەستکەوتنی مانای گشتیی سیمبۆل و نیشانە هێمادەرەکان. ئەوە خوێندنەوەیەکی سۆفیانەو گیانەکیی و سوسەیی و خودییە بۆ مانا.\nح/ هاتن و چوون لە نێوان خودگەریی و بابەتگەرییدا: ئاشکرایە لێکدانەوەگەریی لە لە توندوتیژیی زانستگەریی کەمکردەوە، بەو مانایەی مامەڵەکردن لەگەڵ دەقدا لەسەر دانراو بێت، ئەوەش لە ژێر ڕۆشنایی نزیکبوونەوە زانستیی و بابەتییەکان، کاری پرۆژە لە سەرەتادا، بۆئەوە بوو ئەو بونیادە سەقامگیرانە بشارێنەوە، کە دەق و گوتار پیادە دەکەن، هەروەک بونیادگەریی زمانەکیی و سیمیۆلۆژییە گێڕانەوەسازەکان دەیانکرد. بەڵام قۆناغێکیش هەیە بەدوایدا دێت، ئەویش قۆناغی لێکدانەوەیە کە پشت بە خودو خودگەریی دەبەستێت و لە هەموو جۆرە خوێندنەوەیەکی تەکنیکیی زانستیی پەتیی بابەتیانە ڕزگاری دەبێت، تا خوێندنەوەیەک بدات بە خود، بۆ خۆی و لێکدانەوە خودگەرییەکانی.\nدەڵێن: ” مۆریس میرلۆپۆنتیی فینۆمینۆلۆژیی: زانست شتەکان چارەسەر دەکات، بەڵام لە ناویدا ناژی. ئەمەش لە زۆرێک لە ڕاڤە ئەدەبییەکاندا ڕوویداوە. بیرمان چوو کاری ئەدەبیی بابەتێک نییە تەواو لە ژێر ڕکێفی خۆماندا بێت، کاری ئەدەبی وەک فینۆمینۆلۆژییەکان دەڵێن مرۆڤێکە لە ڕابردووەوە دەژێتەوەو دەبێت بگەڕێتەوە بۆ ژیان. دایالۆگ نەک توێکاریی هۆکاری کاری ئەدەبییە بۆ کردنەوەی دەرگاکانی جیهان. ئەمەش مانای ئەوەیە کە بابەتگەریی بێلایەن لەگەڵ تێگەیشتنی ئەدەبییدا ناگونجێت. هەر بەڕاست ڕەخنەگری نوێ جاروبار باوەڕی بە سەربەخۆیی کار هەیە، بەڵام بەو شێوەیە تێی دەڕوانێت کە بابەتێکەو شیکردنەوە هەڵدەگرێت. فینۆمینۆلۆژیاش وایدەبینێت کە کارە ئەدەبییەکان لەم لایەنەوە زیانیان بەردەکەوێت و پێویستە ڕزگار بکرێن؛ لەبەرئەوەی دەنگی مرۆڤایەتییە دەدوێت. پێویستیشە خوێنەر سەرکێشیی بە لایەنێکی ژیانی خۆیەوە بکات، گەر بیەوێت بچێتە ژیانی جیهانێکەوە، کە ناوی دەنێین لیریک یان ڕۆمان یان شانۆنامە. پێویستیمان بە میتۆدێکی زانستیی نییە بشارێتەوە، هیچ توێکارییەکیشمان بۆ دەق ناوێت، بەڵام پێویستیمان بە تێگەیشتنێکی مرۆڤانە هەیە، ئەوەی ڕاڤەی کارەکە مەبەستیەتی.\nتێگەیشتنی کار زۆر بە پێچ و پەناترو مێژووییترە لە باسکردنی بابەتییانە. کار بەریەک کەوتنێکی مرۆڤانەیە، خودی وشەی کاریش ئاماژەیە بۆ ئەمە؛ لەبەرئەوەی کار کاری مرۆڤە یان کاری خودایە. جیاوازییەکی بنەڕەتیی هەیە لە نێوان بیرۆکەی بابەت و بیرۆکەی کاردا. ڕەخنەی ئەدەبیی پێویستیی بە میتۆدێک یان تیۆرێک هەیە گرنگیی بداتە کردنەوەی کۆدی جێدەستی مرۆڤایەتیی یان مانا”.\n Algirdas Julius Greimasئەلجیرداس یۆلیۆس گرێماس ” ١٩١٧/ ١٩٩٢” زانایەکی ئەدەبیی: فەرەنسیی/ لیتوانیی بوو، دامەزرێنەری قوتابخانەی سیمیۆلۆژیی پاریس بوو، کاریگەرێتیی زۆری جێهێشت لەسەر ڕەخنەی ئەدەبیی، هەروەک لێکدانەوەی قوڵی بۆ ئەفسانەی یۆنانیی کرد. ” وەرگێڕ”.\nالسيميوطيقا التأويليــــة عند بول ريكور .. (في خدمة الكتب المقدسة والنصوص الأدبية والفلسفية) / جميل حمداوي د. جميل حمداوي.\nتەموز 20, 2017


پێشمەرگە بۆ PUKNOW: بەرەكانی جەنگ ئارامن‌و پێشمەرگە لەئامادەباشیدان\n2017-10-15 10:29 1652 جار بینراوە کۆمێنت\nژمارەیەك لەپێشمەرگەكانی هێزی پشتیوانی دوو\nچەند سەرچاوەیەكی هێزی پێشمەرگەی كوردستان رایانگەیاند رەوشی بەرەكانی جەنگ لەخوارووی كەركوك ئارامەو پێشمەرگە لەوپەڕی ئامادەباشیدان، بەدرێژایی شەوی رابردووش ژمارەیەكی زۆر لەگەنجانی كەركوك خۆبەخشانە لەبەرەكان‌و ناو شاری كەركوكدا لەئامادەباشیدابوون بۆ هەر ئەگەرێك.\nرائید عەدنان حەبیب یاریدەدەری فەوجی یەكی لیوای 9ی هێزی پێشمەرگەی كوردستان كە سەر بەوەزارەتی پێشمەگەیە، لەلێدوانێكدا بە PUKNOW ی راگەیاند: بەدرێژایی شەوی رابردوو هێزی پێشمەرگەی كوردستان لەئامادەباشیدابوون، بەڵام هیچ جموجۆڵێكی سەربازی لەسنوورەكەمان رووینەداوە.\nئەو ئەفسەرەی هێزی پێشمەرگە كە ئەركی سەربازییان لەگووندەكانی خوارووی قەزای داقوقە، جەختیكردەوە لەو سنوورە هیچ هێزێكی حەشدی شەعبی یان سوپای عیراق جمۆجۆڵیان نەكردووە، وتیشی " ئێمە بەوپەڕی توانامانەوە ئامادەین بەرگری لەخاكی پیرۆزی كوردستان بكەین، ئەگەرچی خوازیاری ئەوە نین لەگەڵ هێزە عیراقییەكاندا رووبەڕوو ببینەوە، بەڵام لەپێناو پاراستنی خاكی كوردستاندا ئامادەی هەموو قوربانیدانێكین".\nهاوكات رائید كامەران حاتەم لەهێزەكانی پشتیوانی دوو بە PUKNOW ی راگەیاند ئەوان لەئێستادا لەسنووری ناحیەكانی لەیلان‌و تازە دان‌و هیچ جموجۆلێكی نائاسایی رووینەداوە.\nوتیشی هێزەكانی ئەوان بەهەموو پێداویستی‌و چەكێكی قورسەوە لەحاڵەتی ئامادەباشیدان، بەڵام خۆشبەختانە هیچ شتێك رووینەداوە وەكو پێشبینی دەكرا.\nپێشتریش وەستا رەسوڵ فەرماندەی میحوەری چواری كەركوك بەرۆژنامەنووسانی راگەیاندبوو لە خواروی كەركوك دۆخەكە ئارامەو یەك تەقەنەكراوە.\nئەوەش دوای ئەوەدێت، دوێنێ دەنگۆی ئەوە بڵابووەوە كە رەنگە هێزە عیراقییەكان لەدوای كاتژمێر 2ی شەوی رابردووەوە بەئاراستەی سەنگەرەكانی پێشمەرگە بجوڵێن.\nلەبەرانبەریشدا ژمارەیەكی زۆر لەگەنجانی كەركوك خۆبەخشانەو بەچەكی خۆیانەوە لەناو كەركوكدا لەئامادەباشیدابوون‌و هەندێكیشیان بەرەو بەرەكانی پێشەوەی جەنگ رۆیشتن.\nئامادەكردنی: فەریق حەبیب


كۆشكی سپی: وتوێژی ناڕاستەوخۆ لەگەڵ ئێران دەستپێدەكاتەوە\nئامانج لێی زیندووكردنەوەی رێككەوتنی ئەتۆمییە\nكۆشكی سپی ئەمریكا دەستپێكردنەوەی وتوێژی ناڕاستەوخۆ لەگەڵ ئێران لە ڤییەنا-ی پایتەختی نەمسا رادەگەیەنێت.\nجین بساكی، وتەبێژی كۆشكی سپی ئەمریكا ئەمڕۆ چوارشەممە 14ی نیسان وتی، ویلایەتە یەكگرتووەكان و ئێران وتوێژە ناڕاستەوخۆكان كە ئامانج لێی زیندووكردنەوەی رێككەوتنی ئەتۆمییە رۆژی پێنجشەممە لە ڤییەنا دەستپێدەكەنەوە.\nلەكاتێكی پێشتری ئەمڕۆدا عەلی خامنەیی، رابەری باڵای شۆڕشی ئیسلامی لە ئێران وتەیەكی ئاراستەی وتوێژكارانی وڵاتەكەی و بەشداربووانی گفتوگۆكانی ڤییەنا كرد و وتی، پێویستە وتوێژەكان لەگەڵ ڕۆژئاوا نەبێتە هۆی بەهەدەردان و لەدەستدانی تواناكانیان.\nدوپاتیشیكردەوە، پێویستە وتوێژكاران هۆشیاربن لەوەی گفتوگۆكان درێژەنەكێشێت، چونكە ئەوە زیان بە ئێران دەگەیەنێت.\nخامنەیی وتیشی، پێویستە ئەمریكا سەرەتا سزاكان لاببات، ئەوكات ئەوانیش ئەركەكانیان لە چوارچێوەی رێككەوتنی ئەتۆمی جێبەجێ دەكەن.\nهەفتەی رابردوو گفتوگۆكانی نێوان ئێران و وڵاتانی واژووكاری رێككەوتنی ئەتۆمی بەڕێوەچوو، بەشداربووان بە “بونیادنەرانە” بۆ زیندووكردنەوەی رێككەوتنەكەی ساڵی 2005 ناویانبرد، كە ئیدارەی دۆناڵد ترەمپ، سەرۆكی پێشووی ئەمریكا لە ساڵی 2018 لێی كشایەوە و رایگەیاند، ناوەرۆكەكەی لە بەرژەوەندی تارانە.\nمووشەكێكی ڕوسیی دژەمانگی دەستكرد ناڕەزایەتیی لێدەكەوێتەوە\nڕوسیا مووشەكێكی دژەمانگی دەستكردی لە بۆشایی ئاسماندا بە سەركەوتوویی تاقیكردەوە، بەڵام واشنتۆن لە تاقیكردنەوەكە نیگەرانە و مۆسكۆ بە…\nجێگرەكەی ئەشرەف غەنی خۆی وەكو سەرۆككۆماری كاتیی ئەفغانستان ناساند\nجێگری سەرۆككۆماری ئەفغانستان خۆی بەسەرۆككۆماری كاتیی وڵاتەكەی ناساند. ئەمیروڵڵا ساڵح، جێگری سەرۆكی ئەفغانستان ئەمڕۆ سێشەممە لە تویتێكدا كە…


ئەو چارەسەرانەی هەولێر بۆ تووشبووانی كۆرۆنا بەكاریدەهێنێت لەپرۆتۆكۆڵی عێراق و جیهانیدا نییە\nهەواڵی / 29/6/2020 292 جار بینراوە\nچاره‌سه‌ریی كۆرۆنا خراوه‌ته‌ڕوو\nوه‌زاره‌تی ته‌ندروستی عێراق پرۆتۆكۆڵی چاره‌سه‌ی ڤایرۆسی كۆرۆنای نوێكرده‌وه، ئه‌وه‌ی جێگه‌ی سه‌رنجه ئه‌وه‌یه له‌نێو پرۆتۆكۆڵه‌كه‌دا ئه‌و ده‌رمانانه‌ی تیادا نییه كه له‌هه‌ولێر بۆ تووشبوانی كۆرۆنا به‌كارده‌هێندرێت.\nله نوسراوێكی وه‌زاره‌تی ته‌ندروستی عێراق كه تیایدا پرۆتۆكۆڵی چاره‌سه‌ریی ڤایرۆسی كۆرۆنا خراوه‌ته‌ڕوو، به‌ڵام له‌نێو پرۆتۆكۆڵه‌كه‌دا نه هایدرۆكسی كلۆرۆكوین، نه ئه‌زیترۆمایسین-ی تیادا نییه به‌ڵام هه‌ردوو ده‌رمانه‌كه له هه‌ولێر بۆ چاره‌سه‌ری تووشبووانی كۆرۆنا به‌كارده‌هێندرێت.\nشارپرێس له‌گه‌ڵ ته‌ندروستی سلێمانی قسه‌یكرد، ئه‌وان ئاماژه‌یان به‌وه‌دا ماوه‌یه‌كی زۆره به‌كارهێنانی هایدرۆكسی كلۆرۆكوین-یان بۆ چاره‌سه‌ری تووشبووانی كۆرۆنا ڕاگرتووه.\nبه‌شێك له‌و توێژینه‌وانه‌ی له‌سه‌ر به‌كارهێنانی هایدرۆكسی كلۆرۆكوین له جیهاندا ئه‌نجامدراون و سودیان بۆ تووشبووه‌كه نه‌بووه:\nوێنه‌یه‌ك له پرۆتۆكۆڵی چاره‌سه‌ریی وه‌زاره‌تی ته‌ندروستی عێراق


ئومێد حەمە عەلی: عێراق و هەرێم چۆن دەبێ رێگا بە تورکیا بدەن سنووری عێراق و هەرێمی کوردستان ببەزینی\nوەکو باس دەکرێ فرۆکە جەنگیەکانی تورکیا و تۆپخانەکانی بۆ دەیان جار لە درێژایی ساڵاندا نەک هەر لە دەڤەری قەندیل بەڵکو ناوچە سنووریەکانی تری هەرێمی کوردستانیان بوردوومان کردووە بێ ئەوەی جۆرە کاردانەوەیەک ببینین چ لە کاتی خۆێدا لە لایەن سەرۆکی پێشووێ هەرێم وە یا ئەو حکومەتەی کە چەندین ساڵە لەسەر کاردایە. ئەو پرسیارە دێتە ئاراوە تاکەی ئەو لایەنانە بەرامبەر بەو پێشیلیانە وا بێدەنگ دەبن؟\nئومێد حەمە عەلی ئەندام پەرلەمانی هەرێمی کوردستان لەسەر لیستی بزوتنەوەی گۆڕان لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت " وڵاتانی تورکیا و ئێرانیش بەڵام تورکیا بە تاێبەت لە ساڵانی رابوردوودا بە بەردەوامی سنووری هەرێمی کوردستان و سنووری عێراق بە گشتی بەزاندوویەتی وە لە ناو ئەم سنوور بەزاندنە ئامانجی خۆێ هەبوە، وە ئامانجەکانیشی لێدان بوە بە شێوەیەکی سەرەکی لە بزوتنەوەی رزگاریخوازی گەلی کوردستان بە هاوئاهەنگی لەگەڵ هەندێک هێزی بەداخەوە بەکرێگیراوی کوردی بۆ لێدانی هێزە کوردیەکان ".\nکاک ئومێد هەر وەها دەڵێت " پرسیارەکە ئەوەیە دەوڵەتی عێراق و حکومەتی هەرێمی کوردستان ئەوان خۆیان بە خاوەن سەروەری دەزانن یان نە؟ ئەگەر خۆیان بە خاوەن سەروەری دەزانن چۆن دەبێ رێگە بدەن دەوڵەتی تورکیا بەو شیوە سنووری عێراق و هەرێمی کوردستان ببەزینی، سنوور بەزاندنەکانی تورکیا کتی نیین، ئەوە چەندین ساڵە بارەگای سوپای تورکیا لە ناو هەرێمی کوردستان هەیە وە ئەمەش بە روون و ئاشکرایی پارتی دیمۆکراتی کوردستان رێگەی پێیداوە ، رێگەی بۆ خۆش کردووە، یارمەتیدەر بوە وە بەشێک بەداخەوە لە قوناغەکانی شەڕی ناوخۆشدا هەر پارتی دیمۆکراتی کوردستان بە دەستگیرۆیی و یارمەتی دەوڵەتی تورکیائەو شەرەی بەرێوە بردووە ".\nکاک ئومێد دەشڵێت " هەڵویستی بەغدا زۆر لاوازە، چونکە ئەوان لە ئێستادا ئەوەندەی بە قەناعەتی من بیر لە لاوازکردنی پرسی کوردی دەکەنەوە بیر لە شتی دیکە ناکەنەوە، وە پەرلەمانی کوردستان رێگای پێی نادرێ وە ناهێڵرێ رۆڵی راستەقینەی خۆێ بگێڕێ، بۆیە بەداخەوە لەو مەسەلانە بێ هەڵوێستن، تەنانەت قسەیەکی لاوازیشیان لەسەر ئەو کێشانەدا نییە، ئەوەتا لە باشوری کوردستان بۆردوومان دەکرێ و هاووڵاتی سڤیل شەهید دەکرێ، یان هەر قسە ناکەن وە یان ئەوەندە شەرمنانە قسە دەکەن کە تەنانەت خۆزگە بخوازی هەرقسەیان نەکردبا باشتر بوو، ئەوەندە شەرمنن لە ئاست وڵاتانی بێگانە، تەنها کێشەی ئەم حیزبانە و حیزبە باڵا دەستەکانی هەرێمی کوردستان ئەوەیە لەبەرامبەر گەلەکەی خۆیاندا، خۆیان ملهوڕ و بوغرا دەبینن بەڵام لە بەرامبەر دەوڵەتانی داگیرکەری کوردستاندا هەمیشە ملکەج و گوێڕایەل دەردەکەون ".


باوکایەتی، ڕابەری منداڵ و زامنکەری ئایندەی نەتەوە.. فازیل شەوڕۆ – Dengekan\nbyFazil Sawro\tJuly 31, 2021\tGeneral, Opinion\n“هەرگیز بە هیچ کەسێکی سەر ئەم ئەرزە مەڵێن باوک.” ئەگەر ئەمە مەتنی دەقێکی پیرۆز بێ لە ئینجیل مەتی، ئەوا باڕەک ئۆباما، سەرۆک کۆماری پێشووتری ئەمەریکا دەڵێ:”بە وەچەنانەوە، تۆ نابیت بە باوک، شەڕەفمەندیی پەروەدەکردنی منداڵێک تۆ دەگەێێنتە مەرتەبەی باوکایەتی.” لەوەتەی ئادەم و حەوا، لەژێر بنمێچی خانووێکدا، بوون بە خەمخۆر و تەواوکەری یەکتری، پێگە و مەقامی باوک و باوکایەتی، نەک هەر لە چوارچیوەی خێزاندا سەنگ و بەها و کاریگەریی مەزنی هەبووە، بەڵکو لە بونیاتنانی ئایندەی نەتەوە و زامنکردنی ئاسوودەیی ڕۆڵەکانی و شکۆمەندیی زێد و وڵاتیش کەسێکی بەوەج بووە. تا لەگەڵ رۆژگاردا وای لێهاتووە، خەسڵەتە جوانەکانی باوکایەتی، لە باوک بسێندڕینەوە و بخرێنە گەردن خوداوەندەکان. خوداوەندی جوپیتر(هەسارەی موشتەری) لە میتۆلۆیژیی ڕۆمانی کۆندا، باوکی هەموو خوداوەندەکان بووە. کاتێکیش، نێردراوەکانی خودا، کتێبە ئاسمانییە پیرۆزەکانیان ، لە ئاسمانەوە بۆ بەندەکانی سەر زەوی کردە دیاری، دیسان نازناوی (باوک و باوکایەتی) بوون بە ئاوەڵناو بۆ پەسنی مەزنایەتیی و پیرۆزیی خودای گەورە و بەخشندە… .\nکەواتە، هەریەک لە ئێمە، جگە لە ئەو باوکە بایەلۆژییەی جیناتەکانی (DNA) خۆیمان پێدەبەخشێ، بە چەندان شێوە، باوک و باوکەکان لە تەمەن و ژیانی ئێمەدا، ڕاستەوخۆ و ناڕاستەخۆ، بوونیان هەیە، لە شێوەی خودا و مامۆستا و شێخ و مەلا و ڕابەر و بەرپرس و حاکم و باوکی ڕۆحی و باوکی مەجازی… .\nبا نەختێ، سادەتر، بچینە نێو مەتنی بابەتەکە، بۆ چەند چرکەیەک چاوەکانی خۆت داخەوە، ئەو ساتەوەختە کورتە بێنەوە پێش چاوی خۆت، کە لە پۆلی دوو و سێی سەرەتایی بوویت و لە دەستپێکی دەرسەکاندا، پێش گەیشتنی مامۆستا، لەگەڵ هاوپۆلەکانت چ فەرتەنە و بەزم و گۆبەندێکتان دەنایەوە، جا لەگەڵ بیستنی خشپەی پێی مامۆستا، ئەو پۆلە دەبووە، ئاشی و ئاولێبڕاو، وەک ئەوەی ژوورێکی چۆل و هۆل بێ، کەس فززەی لێوە نەدەهات… . یان لە دیوەخانێکی گەورەدا، چ سمڕسمڕان و هەرا و قاقا و پێکەنینێکە، لێ هەرکە، ڕیش سپی دیوەخان، یان کەسێکی بە هەتیبەت و شکۆ و قورس وگران، دیتە ژوورەوە، دیوەخان دەبێتە، دیوەخانێکی هێمن و ئارام و موحتەبەر… . نموونەی دیکەش زۆر… .\nبەبێ، ئەوەی ئێمە هەستمان پێکردبێ، ئەوا بوونی کەسێک، لە مەرتەبە و مەقامی باوک، وایکردووە، کە ئەو کەسە بتوانێ تەواوی ئاوهەوای ئەو ژینگەیە، لە بارێکە و بگۆڕی بۆ بارێکی دیکە. لەم حاڵەتەشدا، دوو ڕایەڵە بەیەکەوە گرێدەدرێن و ئەو دۆخە دەهێننە کایەوە، ڕایەڵەی یەکەم، ئەو سەنگ و بەها و مەقامەیە کە مامۆستاکە یان شیخەکە یان کەسایەتییەکە توانیویەتی بۆ خۆی بەدەستی بێنێ وە دووەمیان، ئەو گوێڕایەڵی و ئیتاعەت و ڕیز و حورمەتەیە، کە ئێمە، بەرانبەری، بێئاگایانە، نیشانی دەدەین و گوێڕایەڵی دەبین، ئەوجا چەمکێ بنەما و یاساوڕێسای کەلتووری و کۆمەڵایەتی هەیە، ناچارمان دەکات، ڕیز لەو کەسە بگرین و وەک باوک سەیری بکەین.\nمرۆڤ، هەر چییەک بێت و هەرچەند سامان و دەسەڵات و هێزیشی هەبێ، هەمیشە حەزدەکات، باوکی یان باوکێکی هەبێ، ڕێنمایی بکات و ڕابەرایەتی بکات و جەرگسۆز و خەمخۆری بێت و پشیتوانی بێ… .\nکاتێک، مەهاتما غاندی، یان کینگ مارتن لۆسەر یان ماو تسیتۆنگ، دەتوانن ببنە باوک و ڕۆڵی ڕابەر و پێشەوا و سەرکردەی ملیۆنەها کەس ببینن و بتوانن ئایندەی ئەوان بگۆڕن و ئاسوودەیی داهاتوویان، بەشیوەیەک لە شێوەکان زامن بکەن، ئەوا لەبەر دوو خاڵی سەرەکی بووە: یەک، ئەو زاتە مەزنانە، خەسڵەتەکانی باوکایەتییان وەدەست هێناوە و باوکایەتی بووە بە واقیعێکی بەرجەستەکراو لە خودی ئەوان و فەلسفە و بیروبۆچوون و عەقیدەیان، دووەم، هەموو ئەو کۆمەڵ و کەسانەی ئەوان ڕابەرایەتییان کردوون و تا ڕادەیەکی باشیش سەرکەوتنیان تێدا وەدەست هێناوە، لە بارودۆخێکی دەروونی و هزری و ڕۆشنبیری و کۆمەڵایەتیی ئەوتۆ دابوون، کە پێویستیان بە (باوک)ێک هەبووە، بێئاگایانە ئەوان وێڵ و سەرگەردان بوون بە دوای ئەو (باوک)ەدا. بە بەیەکگەیشتنی ئەو دوو جەمسەرە، سەرکردە و جەماوەرەکەیان، توانیتیان بگەن بە ئامانج، گەر بە نیوەچڵیش بێت!\nبا ئێستا پەو پەیوەندییە ڕۆحییەی ی نێوان (باوک و منداڵ / سەرکردە و جەماوەر)، بە شێوەیەکی دیکە خووردبکەینەوە و بپرسین:\nبۆچی، دەستە دەستە خوێندکار و دەرچوانی زانکۆکان، هەنە لە کوردستان، بە پۆشینی جلکوبەرگێکی یەکپۆشی سەردەمییانە، لە زیکر و تەهلیلەی دەروێشایەتیدا، ئەلقەدەبەستن و حاڵدەگرن؟ ـ گرتە ڤیدیۆیەکان بەردەستن.\nبۆچی گەنجی کوردی تەمەن بیست بەهاری خۆی بە دەریایی ئیجەدا دەدات و دەشزانێ، مەرگ چاوەڕێیەتی لەوێ؟\nبۆچی کچێکی هەژدەساڵان، پەنجە دەخاتە سەر پەلاپیتکەی دەمانچەی باوکی و خۆی دەکوژێ؟\nبۆچی لەنێو چین و توێژ و کۆمەڵانی خەڵکی کوردستانی باشووردا، بە نموونە، بێ متمانەیی و داشۆران لە ئینتیما و سەرلێشیواویی، بوونتە سیمای دیار و نائومێدی؟\nنموونەکان یەکجار زۆرن… .\nلەپاڵ قامتێک هۆ و هۆکاری دیار و نادیار، سەبەبێکی سەرەکی ئەو دیاردە نەخوازراوانە، لە کۆمەڵی کۆردەواریدا، نەبوونی (باوک)ە ـ بەمانا پیرۆز و مەزن و فراوانەکەی.\nزانکۆییەکەی لە حەڵقەی زکری دەروێشایەتیدا راوەستاوە، بەدوای باوکێدا دەگەڕێ، کە لێی ونە… ئەو لەو حەڵقەیەدا ئەو باوکە دەدۆزتەوە.\nگەنجەکەی نێو دەریای ئیجە، بۆ گەیشتن بە باوکێک خۆی بە خنکان دەدا، کە لێسەندراوەتەوە و لێی زەفتکراوە، کە دادپەروەری و یاسایە… .\nخانمە تەمەن گوڵەکە، خۆی دەکوژێ، چونکە باوەشی باوکێک نادۆزێتەوە، ببیتە ڕابەر و پشیوانی… .\nئەگەر، سەرەتای ئینقلابەکەی قاسم بکەینە دەستپێکی، کاری حزبایەتی و هەڵگیرسانی شۆڕش، ئەوا، هەرچی حزبی نەتەوەیی کوردی هەیە، لەو(٦٣) ساڵەدا نەیانتوانی ببن بە (باوک)ی نەتەوە و ڕۆڵی (باوکایەتی) ببینن. ئاکامەکان ئێستا لەبەر چاوانن.\nهەرچی پارت و ڕێکخراوی چەپ و چەپگەرایی هەبووە، لەبەر هەر هۆکارێک بوبێ، ئەوانیش، ئەگەرچی لە هێندێ قۆناغدا، خاوەنی گەورەترین جەماوەر بوون، نەیانتوانی بە کردەوە بیسەلمێنن کە (باوکی میللەتن) و باوکانە ڕەفتار دەکەن. هەموو ئەو گروپ و تایفە و تاقمانەی ئایین و درووشمەکانی ئایین و ئایینزایەکانیان کردە، بەرنامە و پڕۆگرامی بزووتنەوە و جولانەوەکانیان، نەیانتوانی، هەرنەبێ ڕۆڵی (باوکی ڕۆحی) هەوادار و لاینگرەکانی خۆشیان بن. جوانترین نموونەش، گۆرەپانەکانی بەهاری عەرەبی بوو لە ناوچەکەدا. لە هەموو ئەوانەش گرنگتر، سیستەمی پەروەردە فێرکردن، لە عیراق و لە باشووریش لەم (٣٠) ساڵەی دوایدا، فەشەلی هێنا، لە داتاشینی پەیکەری (باوک) و نیشاندانی (کەسیتیی باوک) و بەرجەستەکردنی ئەو (باوک)ە لە نێو ڕۆح و هزر و ویژدانی نەوەکاندا.\nڕەنگىی، هەبێ، بڵێ، ئەو نووسەرە، چ تاریکپەرست و کۆلکە کۆنەپەرستێکە، تازە بەتازە، دەیەوێ ڕۆحی ئاغایەتی و کوێخایەتی و شێخایەتیمان بۆ زیندکاتەوە و بمانگەڕێنتەوە سەدە تاریکەکان!\nئەوەی، لێرەدا مەبەستە، هەرگیز، نەتەوە و کۆمەڵ و تاکەکان، ناگەن بە ئامانجەکانیان، ئەگەر (باوکێکی دڵسۆز و ئاقڵمەند و فیداکاریان) نەبێ. مەرج نییە، ئەو باوکە، هەر مەهاتما غاندی و نڵسن ماندێلا و دایە تیرێزا بێ. دەکرێ ئەو باوکە (بیروباوەڕ و عەقیدەیەک) بێ. لەوانەش گرنگتر، دەکرێ ئەو باوکە، (دەستوور و یاسا) بی. ئێستا ئەو (باوک)ە بەهێز و دەسەڵاتدار و بەتوانایەی کە هەر یەک لە وڵاتانی ڕۆژاوا بەڕیوەدەبات و ــ تا ڕادەیەکی باشیش لە ڕابەرایەتی و زامنکردنی ئاسوودەییشدا سەرکەتووە، (دەستوور و یاسا)یە.\nدەکرێ(دەستوور)ێک دەسەڵات و هێزی داپەروەریی لە پشتبێ، ڕۆڵی (باوک) ببینێ و داهاتووی نەوەکان لە خۆشگوزەرانی و ژیانی شەرەفمەندانە مسۆگەر بکات. دەرکرێش (ڕابەرێک)ی شیاوی بەتوانا، ئەو ڕۆڵە ببینێ، هەرنەبێ، بۆ گواستنەوە قۆناغیک بۆ قۆناغێکی باشتر و خۆشتر و چاکتر.\nبێ (باوکی)یە، وای کردووە، ئیمڕۆ نەک ڕەش و رووت و عەوامەکە، بەلکۆ مامۆستای زانکۆ و وەزیر و گەورەپیاواەکانیش، بچنەوەە ژێر دەواری خێڵ و هۆز و ئاغایەتی و شێخایەتی… .\nنە بوونی (باوک) ونبوون و لەدەستدانی (ئایندیە)، نەبوونی خوودە.\nPrevious زۆر جار دڵم لای تۆ جێهێشتووە.. دڵکەش قادر\nNext په‌یوه‌ندی كوردو به‌رژه‌وه‌ندی زلهێزه‌كان.. ڕه‌سوڵ بۆسكێنی


ئەم منداڵانە تیرۆرستن؟! – بزاڤی خزمەت\nبەخامەی: ناجی کەرەداغ\nلە شاری سەکاریا ٨ منداڵ بە هۆی ئەوەی بانگهێشتی بەربانگی ڕەمەزان دەکرێن دەستگیر دەکرێن، خۆ ئاگاتان لەم هەواڵە هەیە؟\nبە گوێرەی مێدیای دەسەڵات، ئەمانە هەموویان تیرۆرستن…\nوەک چۆن لە چاوی ئیسرائیلیەکاندا هەموو فەڵەستینیەک تیرۆرستە، لە چاوی دەسەڵاتی تورکیاشدا، هەموو هاوسۆزێکی خزمەت، کورد، کەسانی چەپرەو و ڕەخنەگر، تیرۆرستن.\nهەربۆیە ئەوانەی لەبەر گەنجێکی فەڵەستنی، ڕۆژانی هەینی خۆپشان ئەنجام دەدەن و لە بەردەم مزگەوتەکان ئاڵای ئیسرائیل دەسوتێنن؛ وازبێنە لەوەی نارەزایی بەرامبەر ئەم زوڵمەی وڵاتەکەی خۆیان دەرببڕن، بەڵکو بە دڵ و گیان، پاڵپشتی دەکەن.\nئاخر هەموویان خائین و سوکن!\nشەبەکەی چەتەکان، لەو کاتەی کردنەوەی پەتی جانەوەرێکی وەک ئەرگەنەکۆنیان بە دەرچەی ڕزگاربونی خۆیان زانی، کۆمەڵگایان بە شێوەیەکی وەها چەشنی گەرداو لێکردووە، زۆرێک لەوانیش هەستیان بەوە کردووە کە چیدی لەم ڕێگەیەدا کاتی گەڕانەوە بۆ دواوەیان نەماوە.\nئیدی کەوتنێکی زۆر سەخت بۆ بنی گەرداوەکە، چاوەڕیی هەموو لایەک دەکات.\nوشەکانی خائین و خیانەت، بە تایبەت لە ڕژێمە تۆتالیارەکاندا بە شێوەیەکی بەربڵاو بەکاردەبرێن. ئەوانەی لە دەسەڵاتدان، دوو بژاردە دەخەنە بەردەمی هاوڵاتیانی خۆیان، یان دەبێت ببیت بە بەشیک لە خۆیان، یاخود دەبیتە یەکێک لە خائینەکان. کاتێک ڕژێمی دەسەڵات ڕوو لە خۆسەپێنی دەکات، بەداخەوە بژاردەی سێهەم لەبەردەمی کەسدا بوونی نامێنێت.\nئەوەی بە شێوەیەکی جیاواز بیر دەکاتەوە و گوزارشتی لێدەکات، ئەوەی ڕەخنە دەگرێت، هەموویان پێکەوە دەخرێنە ناو تورەکەی خائنەکانەوە و بە شێوەیەکی گشتگیرانە، بە ئیهانەت تاوانبار دەکرێن.\nئەوەی لە دوا هەڵبژاردندا ڕوویدا، ئەوە دەسەلمێنێت کە بارودۆخی وڵات، بە هیچ شێوەیەک ڕووی لە باشی نیە.\nتەنانەت لە سەردەمی ٢٨ ی شوباتیشدا، حاڵەتێکی ڕۆحی بەم شێوەیەمان بەسەر نەهات.\nخاوەنەکانی دەسەڵاتی خۆ سەپێنی ئەو کاتە، بە هۆی حاڵی نەخۆشی رۆحیانەوە کە دەیانوت”یان لەگەڵ مندا دەبیت یاخود بۆ ناو خاک”، هەرکەسێکیان لە خۆیان نەبینیایە، لەزگەی خیانەتکار و دوژمنیان لێدەدا و بەم شێوەیە لە دژیان ستراتیژیان دادەڕشت.\nمانشێتی ڕۆژنامەکان بریتی بوو لە ” بێشەرەفەکان، با خائینەکان بناسین” و ئەمە هەتا ئێستا لە یادەوەری هەموو لایەکماندا بە زیندووی ماوە.\nبەڵام لایەنگرانی دەسەڵاتی ئەمڕۆ، بە شێوەیەکی وەها ڕقاوی مانشێتەکانیان دادەنێنن، وای لێهاتووە ڕەحمەت بۆ سەردەمی ٢٨ ی شوبات بنێرین و، خودی خۆشیان زۆر کەیفیان بەم حاڵەی خۆیان دێت.\nئیدی لە مێدیای دەسەڵاتدا، مانشێتێک نابینێت کەوا باسی خیانەتکاران و نەکات و هەواڵێک نابیستیت کە باسی ئیهانەتکارانی ناوخۆی تێدا نەبێت.\nنەخۆشیەکە گەشتۆتە ئەو ڕادەیە کە بێدەنگیش دادت نادات بۆ ئەوەی بەرامبەر ئەم شاڵاوی ڕق و نەفرەتەیان نەکەویت. ئیللا دەبێت قسەکانی ئەوان بڵێیتەوە، یاخود گەر دەربڕینەکە شیاو بێت، تەنیا بەوە ڕازی دەبن کە چۆکیان بۆ دابدەیت. بە پێچەوانەوە لە پڕێکدا بەسەرتدا دەدەن و تەپوتۆزێک هەڵدەستێنن کە چاو، چاوی تێدا نەبینێت.\nئیدی لەم جۆرە کاتانەدا، ناسنامە کەسەکە و ئەو کارانەی لە ڕابردودا ئەنجامیداوە، هیچ بایەخێکی نامێنێت. تەنانەت ئەو کەسانەی هەتا دوێنێ دۆستی گیانی بە گیانی یەکتر بوون، هیچ گەرەنتیەکی نیە کەوا ڕۆژێک وەک خائین ناوزەدیان نەکەن. ئەمەش زۆر بە ئاشکرا لە کاتی دەنگدانی ناو پەڕلەماندا بەدیکرا، کاتێک هەندێک لە پەڕلەمانتارانی سەر بە دەسەڵات، دەنگیان لە دژی بڕیاری سەروەی خۆیاندا. هەر خودی پەڕلەمانتارەکانی خۆیان دەیانوت” دەبینن هەموویان دەدۆزینەوە و ئاشکرایان دەکەین”. واتە لە ژێر عەباوە لیسیان پێ پشان دەدان.\nلە ڕاستیدا خاوەنی ئەم جۆرە ڕۆحیەتە، گەرچی بە گوێرەی تێپەڕینی ڕۆژگار لە لاشەی جیاوازدا دەبینرێن، بەڵام خاوەنی هەمان پێکهاتەی ڕۆحین.\nئەوانەی هەتا دوێنی خەریکی دروستکردنی خائین بوون، گەرچی لە ڕووی ئایدۆلۆژیاوە زۆر جیاوازن لەوانەی ئەمرۆ، بەڵام و شیواز و میتۆدیان زۆر لە یەک دەچێت. تەنانەت دەتوانین بڵێین ئەوانەی ئەمڕۆ زۆر زیاتر بێ ئینسافانە ئەم کارە ئەنجام دەدەن.\nبە دەربڕینە کۆنەکە، مەغدورەکانی دوێنێ، بە ئیشتیایەکی گەورە و کەیف و شادیەوە بەرگی زاڵمەکانی ئەمڕۆیان پۆشیوە؛ ئەمەش جگە لە تۆخکردنەوەی پەند و عیبرەتی پلانی مێژوویی پشت ئەم جۆرە ڕووداوانە، بە هیچ شێوەیەکی تر گوزارشتی لێناکرێت.\nژمارە و کۆمەڵەی ئەوانەی بە خیانەت و ئیهانەت تۆمەتبار دەکرێن، ڕۆژ لە دوای ڕۆژ زیاتر دەبێت و، گەرچی دەسەڵات دەستی گۆڕیوە، بەڵام ئەنجامدانی ئەم زوڵمە لەلایەن مەزڵومەکانی دوێنێوە، پەند و وانەیەکی سەرنجڕاکێشترمان پێدەڵێت.\nگەر ئەم پێرفۆرمانس و زمانی خائین دروستکردنە بەردەوامی هەبێت، دەترسم چەشنی ئەوەی مار گاز لە کلکی خۆی بگرێت، ئەوانیش بەرببنە گازگرتن لە ناوەوەی ئەو بازنەیەی بە جەماعەتی خۆیان ئەژماری دەکەن.\nواتە وڵات بەسەر خاوەنەکانی و خائینەکان دابەش دەکرێت و بە وتاری دوژمنگەرانەوە بەردەمی بە ژیان دەدەن.\nبا لێرەدا بابەتەکە بە دەربڕینی ئەو کەسانە کۆتایی پێ بهێنم کە لەم بابەتانەدا سەروکارێکی دوور و درێژیان هەیە، دەڵێن: گەر لە کۆمەڵگایەکدا خائین و خیانەت لە زمانی ڕۆژانەیاندا جێگەی خۆی کردبێتەوە، زیاتر لەوانەی تۆمەتبار دەکرێن، سەیری ئەوانە بکەن کە خەڵکی تۆمەتبار دەکەن، چونکە ئەم وشەیە سەبارەت بە خۆیان زیاتر واتا هەڵدەگرێت!\n75 جار بینراوە 1 جار ئەمرۆ بینراوە